Қозоғистонда ToBRFV вируси туфайли учта иссиқхонадаги помидорлар ҳосили йўқ бўлди • EastFruit\nБош саҳифа › Янгиликлар › Қозоғистонда ToBRFV вируси туфайли учта иссиқхонадаги помидорлар ҳосили йўқ бўлди\nҚозоғистонда ToBRFV вируси туфайли учта иссиқхонадаги помидорлар ҳосили йўқ бўлди\nМуаллиф: EastFruit 25 Май 21 013\nТуркистон вилоятининг (Қозоғистон Республикаси) учта иссиқхона хўжалигида жигарранг буришган помидор меваси вируси (ToBRFV) аниқланган. Натижада ҳосилни йўқ қилишга тўғри келган, дейилади ҚР Қишлоқ хўжалиги Вазирлиги матбуот хизмати хабарида.\n«Туркистон вилоятининг учта иссиқхона хўжалигида ўтказилган фитосанитар карантин текшируви натижасида помидор ва гармдорининг хавфли, юқори даражали патогенли карантин вируси аниқланган: жигарррангли буришган помидор меваси вируси. Республика ўсимликлар карантини Маркази Олмаота ҳудудий карантин лабораториясининг ПЦР-таҳлили асосидаги хулосаси билан вируснинг мавжудлиги тасдиқланган”- дейилади идорадан олинган хабарда. Қишлоқ хўжалик Вазирлигида ушбу вирус иссиқхона хўжаликлари учун тез тарқалиши ва тажовузкорлиги билан хавфли эканлиги айтиб ўтилган. Унинг кейинчалик тарқалишини олдини олиш мақсадида Туркистон вилоятининг ўсимликлар карантини бўйича давлат нозирлари помидор меваларини қайта ишлаш ва йўқ қилиш бўйича кўрсатмалар беришди. ElDala.kz.нинг хабар беришича пайдо бўлиш ўчоқларида тегишли карантин тадбирлари ўтказилмоқда.\nВирус аниқланганлиги сабабли аҳволни синчиклаб ўрганиш мақсадида АПК Давлат назорати қўмитаси раиси Алмабек Марс тезда Туркистон вилоятига жўнаб кетди. У, аҳволдан шикоят қилиб ёрдам сўраган туркистонлик фермерлар билан учрашув ташкил этди. Ишчи сафари натижалари бўйича Қўмита томонидан тегишли қарорлар қабул қилинади.\nШунингдек ўқинг: Янги вирус ToBRFV прогноз қилингандан кўра тез тарқалмоқда.\nШунингдек матбуот хизматининг хабар беришича, қишлоқ хўжалиги мавсуми бошланиши билан АПК Давлат назорати қўмитаси карантин остидаги маҳсулотларни, уруғлик ва экиш материалларини олиб кириш ва олиб чиқиб кетиш устидан назоратни кучайтирди. Ҳамда помидор ва гармдори меваларини ишлаб чиқариш билан шуғулланувчи хўжаликларни текширувдан ўтказиш бўйича иш олиб борилмоқда.\nУмуман олганда, жорий йилнинг 4 ойи мобайнида ToBRFV билан зарарланган сабзавот маҳсулотларини олиб кириш бўйича Қозоғистонда 76 та ҳолат аниқланган (Озарбайжон – 17, Туркманистон – 19, Эрон – 6, КХР – 2, Туркия – 8, Ўзбекистон – 24). Барча юклар етказиб берувчи давлатларга қайтариб юборилган ва маҳсулот эгалари маъмурий жавобгарликка тортилган.\nToBRFV — тупроққа экиладиган сабзавот ўсимликларининг хавфли патогени. У кўплаб кириш йўлларига эга ва юқори тезликда тарқалади, кейинги икки йил ичида вирус Европа, Осиё ва Америка давлатларида аниқланган, ҳамда очиқ ва ёпиқ тупроқда помидор етиштиришга жиддий зарар етказган. Вирус фақат уруғларда ва ўсимликларда узоқ вақт сақланиб яшаши билан бирга, инертли юзаларда ҳам яшайди. Помидор ва гармдори ҳосилдорлигини вирус туфайли йўқотиш 70% ни ташкил этади.


ЎзА - Зарбдорда ўзгаришлар нега суст?\n02.08.2018 18:35 Чоп этиш версияси\nЗарбдорда ўзгаришлар нега суст?\nПрезидентимиз Шавкат Мирзиёев раислигида 2018 йил 31 июль куни ўтказилган видеоселектор йиғилишида Жиззах вилоятининг Зарбдор туманида ҳам ғўза парвариши ва такрорий экинлар экишда қолоқликка йўл қўйилаётгани жиддий танқид қилинди. Ушбу қолоқлик сабабини ўрганиш мақсадида туман қишлоқ хўжалигида олиб борилаётган ишлар билан танишдик.\nЖиззах чўлини ўзлаштиришнинг сўнги даврида ташкил этилган туман ишлаб чиқаришининг асосий қисмини пахтачилик ва ғаллачилик ташкил этади. Аммо туман ташкил этилганидан буён ҳар икки тармоқда айтарли яхши натижаларга эришилган йиллар кам бўлган. Хусусан, бу йил ҳам туман фермерлари давлатга дон сотиш шартномаси мажбуриятларини зўрға 80 фоизга уддалади, холос.\nНега энди, мамлакатимизда кейинги йилларда амалга оширилаётган катта ўзгаришлар Зарбдорда сезилмаяптими, деган ўринли савол туғилади.\nЎзгаришлар бор. Ҳатто бирмунча оғир соҳа бўлган қишлоқ хўжалигида ҳам яхши ишларга мисоллар кўп. Президентимиз 2017 йил 2 сентябрь куни Жиззах вилоятига ташрифи давомида Зарбдор туманида ҳам бўлиб, ҳудудни ижтимоий-иқтисодий ривожлантириш борасидаги ишлар билан танишган, Сайдулла Фармонов раҳбарлик қилаётган “Тошкескан” фермер хўжалиги даласида қишлоқ хўжалиги ходимлари билан учрашган эди.\nФермер мелиоратив ҳолати оғир ҳудудда ғалла ва пахтадан юқори ҳосил етиштириб келмоқда. Бу йил ҳам давлатга дон сотиш режасини ортиғи билан бажариб, ғалладан бўшаган майдонга полиз экинлари, кунгабоқар ва мош экди. 30 гектардан зиёд ерда пахта серавж ўсмоқда.\nЎзгаришлар бошқа соҳаларда ҳам амалга оширилмоқда. Жумладан, туманда лойиҳа қиймати 23 миллион долларлик “Зарбдор универсал логистика маркази” ишга туширилди. 35 гектар майдонни эгаллаган логистика маркази таркибида 7 гектарлик иссиқхона, мева-сабзавот сақлашга ихтисослашган 8 минг 360 тонна сиғимли замонавий музлаткич барпо этилмоқда.\nВилоят туманларидан биринчи бўлиб Зарбдорда “Томорқа хизмати” корхонаси ташкил этилган. Шунингдек, саноат, қишлоқ хўжалиги, хизмат кўрсатиш соҳаларида 100 дан зиёд ўрта ва кичик лойиҳалар устида иш олиб борилмоқда. Аммо амалга оширилаётган ўзгаришлар кўламига таққослаганда асосий тармоқ ҳисобланган қишлоқ хўжалигида иш сустлиги кўзга ташланади.\nТуманда 632 та фермер хўжалиги 12 минг гектар ерда пахта етиштираётир. Шартномага кўра, гектаридан 24 центнердан 28 минг 80 тонна пахта хомашёси йиғиштириб олиш мўлжалланган.\nТуман қишлоқ хўжалиги бошқармасининг маълумотларига кўра, пахта майдонлари тўлиқ иккинчи сувдан чиқарилган, ривожланиш меъёрда бораётир. Ривожланишдан ортда қолган пахта майдонлари йўқ. Аммо, деҳқончиликдан озроқ хабардор бўлган киши далани айланса, қоғоздаги маълумотлар ҳақиқий аҳволга унчалик тўғри келмаслигини кўриши мумкин. Аввало, ғўзага ишлов бериш бўйича зарбдор икки ойлик қизғин бораётган шу кунларда далада одам кам. Масалан, “Тараққиёт”, “Юксалиш” ва Парда Умрзоқов номидаги сув истеъмолчилари уюшмаси таркибидаги 10 га яқин фермер хўжалиги даласида бирорта ғўза оралаб юрган одамни кўрмадик.\n“Юксалиш” сув истеъмолчилари таркибидаги “Оқ бура полвони” фермер хўжалиги даласи қияликда жойлашган. Дала бошидаги ғўза ниҳоллари билан этагидаги ғўза ривожида фарқ шундоқ кўриниб турибди. Бош қисмидаги ғўза бир текис, ҳосил нишоналари ҳам кўзга яққол ташланиб турибди, адоғида бегона ўтлар орасида ғўзанинг аранг ажратиб оласиз. Бу ҳолнинг сабабини сўрай десанг, далада ҳеч ким йўқ.\nЎртадаги захкаш зовурнинг қарама-қарши томонида жойлашган “Юксалиш ғунчаси” фермер хўжалигининг 5 гектарга яқин даласида ғўза умуман униб чиқмаган жойлар ҳам анча. Майдон нега бундай олақуроқ эканини изоҳлаб берадиган одам бу ерда ҳам йўлиқмади.\nЯна бир таажжубланарли ҳол – захкаш зовурдан олинаётган сув даланинг юқори қисмдаги лоток ариққа олиниб, ғўза суғорилаётир. Ахир ердан сизиб чиқаётган шўр сув экин суғоришга мутлақо яроқсиз-ку?!\nБиз билан суҳбатлашган одамларнинг айтишича, бу ерда захкашнинг шўр сувидан фойдаланиш оддий ҳол экан. Сабаби, лотокка канал суви келмай қўйганига анча вақт бўлган. Ҳудуддаги 10 дан зиёд фермер хўжалиги ғўзани суғоришда шўр сувдан фойдаланар экан. Ҳали юқорида айтганимиз дал\nанинг баланд қисмидаги ғўза ривожи билан қуйидагилари орасидаги катта фарқнинг сабаби ҳам шу. Шўр сув қияликка камроқ таъсир кўрсатган-у, текис майдонда тўпланиб қолган. Буни тупроқнинг юзини қоплаган оппоқ туз ҳам кўрсатиб турибди. Лоток ариқларнинг ҳам бутуни кам. Лотокларнинг ямалган, ямалмаган тешигу ёриқларидан ҳосил бўлган кўлмаклар кўп.\nҲудудни айланиб бирорта тозаланган захкаш зовурни учратмадик. Зовурларнинг ҳаммасини қамиш босган, шу боис аллақачон сув тортмай, оқмай қўйган.\nТуман сув хўжалиги бошқармасининг маълумотида ҳудуддаги 16 километр зовур тозалангани қайд этилган. Аммо ҳудуддаги 1 минг 400 гектар майдоннинг кучли, 18 минг гектар ернинг ўртача шўрлангани бу ишнинг етарли эмаслигини кўрсатиб турибди.\n– Бу йил ғалла сотиш шартнома режасини бажара олмаганимизга сув таъминотидаги узилиш сабаб бўлди, – дейди “Беҳруз шижоати” фермер хўжалиги раҳбари Темур Дўстбеков. – Ўтган йили октябрь ойидан жорий йил март ойигача сув ололмадик. Ахир, кузда суғорилмаган майсанинг кўпи қишда нобуд бўлиб, ҳосилдорлик пасайиб кетади-ку!? Вақтимиз ва маблағимизнинг кўп қисми сувга кетаётир.\nДеҳқон билиб туриб ерни шўр сув билан заҳарламайди. Аммо ҳудудда кўпчилик шундай қилмоқда, бунга сув таъминотидаги камчиликлар сабаб бўлаётир. Ҳудудни сув билан таъминлаётган Жанубий Мирзачўл каналининг ДМ-2 тармоғидаги насос станциясида бўлганимизда фермерларни шўр сувдан фойдаланишга нима мажбур қилаётгани бирмунча ойдинлашди.\n– Насос станцияси суғориш тизими бошқармасига қарайди, – дейди “Оқ булоқ” сув истеъмолчилари уюшмаси раиси Абдуазим Сулаймонов. – Сув олиш учун аввал бошқармадан насосни ишлатиб беришни сўраймиз. Кейин насосга электр энергияси сўраб, электр тармоқлари идорасига илтимос қиламиз. Иккиси ҳам рози бўлгач, Жанубий Мирзачўл канали бошқармасидан каналга сув ташлашни сўраймиз. Ана шу уч ташкилотдан биттаси бирор баҳона билан ишни пайсалга солса, сув келмайди. Бундай ҳол тез-тез бўлиб туриши туфайли фермернинг иши орқага кетаётир. Баъзи фермерларнинг оқибатини била туриб шўр сувдан фойдаланаётгани сабаби шунда. Аслида еримиз яхши, фермерларимиз меҳнаткаш, давлат бераётган имкониятлардан, яратаётган қулайликлардан баҳрамандмиз.\nАйнан шу муаммо ғўза парваришидаги қолоқлик билан бирга, такрорий экин экишнинг кечикишига ҳам сабаб бўлмоқда.\nТуманда жами 13 минг 831 гектар майдонга такрорий экин сифатида сабзавот, картошка, полиз, мойли, дуккакли ва бошқа экинлар экиш режалаштирилган. Қишлоқ хўжалиги бошқармасининг маълумоти бўйича бу иш 12 минг гектардан зиёдроқ майдонда амалга оширилган. Бу ишда ҳам сув таъминотининг барқарор эмаслиги халақит бераётир.\n– 1000 гектар ерга иккинчи экин экиш имкониятимиз бор, – дейди “Томорқа хизмати” корхонаси иш бошқарувчиси Баҳром Жониқулов. – Бироқ уруғ, ёқилғи, техника, зарур бўнак маблағи билан таъминлашни зиммамизга олсак-да, фермерлар ҳам, аҳоли ҳам сув таъминотига ишончсизлик туфайли биз билан шартнома тузмаяпти.\nБуларни қоғозга туширишдан мақсад далада меҳнат қилаётган фермернинг камчилигини кўрсатиш, уни танқид қилиш эмас, асло. Фақат бу ишда фермерга кўмакчи бўлишга, унга хизмат кўрсатишга мутасадди бўлганлар, ҳудуд ишониб топширилган масъуллар, жумладан, сув хўжалиги, ирригация, мелиорация корхоналари ҳам бу борада жон куйдирсалар, деҳқоннинг шундоқ ҳам машаққатли меҳнатига қайишса, мақсадга мувофиқ бўларди, демоқчимиз, холос.


ЎзА - 78 ва 87 орасида\n78 ва 87 орасида\nМаҳмуд Саъдий хотираси ва Асил Рашидовнинг 90 йиллик юбилейига бағишланади\n2017 йил 23 сентябрь, шанба. Соат 13:33. Асил Рашидов уйга қўнғироқ қилиб, “Эртароқ келақолинглар, Маҳмуд Саъдинов билан”, деб қолди. Бир неча кун олдин келишиб олганимиздек, бугун соат 15 да Асил аканикига бормоқчи эдик. “Ҳа, соат 3 га етиб борамиз олдингизга” - дедим. Шундан сўнг кийимларимни тезда алмаштириб, йўлга чиқдим. Чошгоҳ маҳалида Маҳмуд Саъдийга қўнғироқ қилиб, бугунги режамизни эслатгандим. 58-автобусда Вестминстр университетига яқинлашиб қолган паллада, соат 14:50 да Асил ака яна қўнғироқ қилиб, қаерга етиб келганимизни сўради. 5 дақиқада етиб боришимни айтдим. Республика болалар кутубхонаси яқинидаги бекатда автобусдан тушган заҳотим, соат 14:53 да устоз Маҳмуд Саъдийга қўнғироқ қилдим. Қўл телефонига тушолмадим. 14:55 да Асил аканинг кўп қаватли уйи олдига етиб борганимда, устоз подъезднинг эшигидан чиқиб келаётган экан. Салом-алик қилдик. Тартибга қатъий риоя қиладиган инсон бўлгани учун учрашувга кечикканимиздан жаҳли чиқаётганини сезиб турардим. “Қани Маҳмуд?” деб сўради. “Ҳозир кеб қолади”, дедим иккиланиб. “Қўнғироқ қил”, деди. Қўнғироқ қилдим, бироқ у “хизмат доирасидан ташқарида” эди. “Телефонига тушолмаяпман”, дедим. “Телефони ҳам ланж экан-да”, деди устоз.\nАсил акага яқин орадаги ўриндиққа ўтириб туришини, мен Маҳмуд Саъдийни топиб келишимни, адашиб, бизни топа олмаётган бўлиши мумкинлигини айтдим. Асил ака ўриндиққа жойлашгач, Маъмуд Саъдий билан учрашиш учун белгиланган бекат атрофини кузатишга ошиқдим. Бу орада қўл телефонига қайта-қайта қўнғироқ қилавердим. Телефон аппаратимга қарасам, 13 марта қўнғироқ қилибман. 14-марта қўнғироқ қилганимда, соат 15:18 эди. Ниҳоят гўшакнинг нариги томонидан овоз келди: “Қаерда турибсан?” Мен турган жойимни айтдим. Айтган заҳоти устознинг ўзига ҳам кўзим тушди. Метронинг Амир Темур бекатидан чиқиб, “Ипотека банк” томондан келаётганди. Саломлашдик. “Асил аканинг жиғибийрони чиқиб, мени койиб берди, ҳозир сизни ҳам аяб ўтирмайди, тайёр туринг” - дедим. Устоз жилмайганча “Қани, кўрамиз” деб қўйди. Бирпасда Асил ака ўтирган ўриндиққа етиб келдик. Маҳмуд Саъдий салом бериб, қўлини узатди. Устоз ўтирган жойида бир оғиз ҳам гапирмай, қўлини тутди. Бир муддат жимликдан сўнг “Нега кечикиб юрибсиз?” деди Маҳмуд Саъдийга. Маҳмуд Саъдий ҳам бўш келмасдан “Сизнинг Ғайбулла Салом ҳақидаги китобингизни ўқиб тугатиб чиқдим. 2 бет қолганди”, деди вазиятни юмшатиш учун. Шундан сўнг Асил ака сал юмшади. Ҳол-аҳвол сўрашгач, Асил ака Маҳмуд Саъдийга “Асил Рашидов замондошлари нигоҳида” китобини акаси Шароф Рашидовнинг 100 йиллик юбилейи маросимлари ўтгандан сўнг тўлдириб, қайта нашрга бермоқчи эканини, тўлдириладиган китоб масаласида маслаҳатлашиш учун уни чақирганини айтди.\nШундан сўнг Асил ака Олой бозорининг асосий кириш эшиги томонга боришимиз кераклигини айтди. У жуда секин қадам ташлаётганди. “Менинг юришим шу. Таксига ўтира қолайлик”, деди сўнгра. Шу пайтда олдимизга бир “Нексия” келиб тўхтади. Ҳайдовчи семиз бир киши, ёнидаги ўғли бўлса керак. “Олой бозорининг асосий кириш эшиги рўпарасига”, дедим қанчага олиб боришини ҳам сўрамай. “Сиз орқага ўтасизми, манави кекса киши ўтирса бўларди олдинги ўриндиққа”, дегандим 13-14 ёшлардаги болага, у эшитмасликка олди. Маҳмуд Саъдий ва Асил Рашидов ўнг орқа эшикдан, мен югуриб бориб, орқа чап томондаги эшикдан машинага ўтирдик. Жойлашиб олганимиздан кейин ҳайдовчига 2000 сўм узатгандим, яна 1000 сўм беришимни сўради. Манзилимизгача бор-йўғи 400 ёки 500 метр масофа эканини айтиб ўтирмай, яна 1000 сўм бердим. Мен пулни узатаётган пайтда Асил ака чўнтагини ковлаётган эди. Ҳайдовчига пул берганимни кўриб, менга яна танбеҳ берди.\n2 дақиқа ўтар-ўтмас манзилда тушиб қолдик. Асил ака бизни Олой бозори асосий кириш дарвозасига ёндош чап тарафдаги подвалда жойлашган суратхонага олиб тушди. У ерда учовимиз расмга тушдик. “Эсталикка-да, балки яхши чиқса, китобга ҳам киритамиз”, деди устоз. Суратга тушиб бўлганимиздан кейин Асил ака расмчига “ярим соатдан сўнг мана бу йигит келиб, суратимизни олиб кетади”, дея унга ҳар бир расм учун 2 мингдан жами 6000 сўмни берди.\nПодвалдан кўтарилганимиздан сўнг устоз “Мана бу томонда яхши бир ўтирадиган жой бор, яқинда Жиззахдан 3-4 нафар қадрдонлар келганда ҳам шу ерда ўтиргандик”, дея йўл бошлади. Йўл-йўлакай Асил акадан: “Сиз Тошкентга биринчи бор келганда, акангиз Олой бозори яқинидаги Филкельштейн кўчасида яшашини айтгандингиз, ҳозир ўша кўчанинг номи нима бўлган”, деб сўрадим. “Ҳозир бориб ўтирадиган жойимизнинг орқа томонидаги кўча эди, номи нимага ўзгарганини билмайман”, деди устоз. Ҳар икки устоз секин-секин қадам ташлаб, ўзаро гурунглашиб борар, гоҳо йўлда тўхтаб олиб, яна давом этишарди. 10 дақиқалардан сўнг емакхонага етиб бордик. Олой бозорининг ўнг томонидаги бу кафе ўзбекона безакдаги, айвонли, ойнаванд эди. Ичкарига кириб, ўтирганимиздан сўнг бир йигит менюни олдимизга қўйди. “Танланглар, мен эса мампар айтаман”, деди Асил ака. Мен ҳам Маҳмуд Саъдий танлаган овқатни буюрдим.\nДастурхон атрофида ҳар икки устознинг гурунги авжига чиқди. “1960-йилларда курсдошим билан Жиззахдаги уйингизга борганман” деган гапдан сўнг Асил аканинг кўнгли янада ёришди. Учрашган маҳалдаги кечикканимиз туфайли тундлашган кайфиятларнинг яна пилиги кўтарилди.\nУстозларнинг гурунги роса қизиди. Мен уларнинг 1960-йиллардан кейинги воқеалар, 1980-йиллардаги Рашидовлар оиласи учун қора булут соя солган даврлар ҳақидаги гурунгини маза қилиб эшитиб ўтирдим. Айниқса, Асил ака 1980-йиллар ўрталарида кўча-кўйда кўплаб эски танишлари уларни кўриб-кўрмасликка олиб кетиш ҳолатлари кунда-кунора учраб тургани, бироқ ўғли билан бир жойда музқаймоқ еб ўтирганида, Маҳмуд Саъдий уларнинг олдига келиб, ҳол-аҳвол сўрашиб ўтгани ҳақидаги хотираларни тилга олганида, Маҳмуд Саъдий ҳамиша, ҳар қайси замонда юзи бир, тили бир, дили бир инсон бўлиб яшаганини англадим.\nБу орада мен бориб, учаламиз тушган суратни олиб келдим.\nСоат 18 га яқинлашиб қолганди. Официант йигит бир парча қоғозни олдимизга ташлаб кетди. Асил ака яна чўнтагини қармалади. Мен пластик карточкамни чиқариб, қўлимга ушлаб турдим. Буни кўрган Асил ака, “Манабу пулни ол-да, пластигингдан тўлайвер, яқинда жиззахлик танишларим келганда ҳам шундай қилувдик”, деб қўйди. Пластик карточкадаги пулни 5-10 фоиз “ҳақ” эвазига нақдлаштириб юрганим учун бу ҳолат ҳам мени қувонтирганди.\nТашқарига чиққанимиздан сўнг Асил ака “Ҳу анави бурчакда қовоқли сомса сотилади, ўшандан 6 та олиб кел. Мана бу томондан эса маккайи оламиз”, дея менга пул тутқазди. Мен бориб сомса олиб келдим. Пиширилган (қайнатилган) маккажўхори эса тугаб кетган экан.\n“Уйга мана шу томондан пиёда ўтсак бўлади” деди Асил ака. Бу пайтда соат 18:09 бўлиб, биз Главпочтамтнинг чап томонидаги кўп қаватли уйларга яқинлашиб қолгандик. “Мана бу 4 та чинор Асил бобонинг чинори бўлади. 1970-йилларнинг бошида экканман” дея забардаст чинорларни кўрсатди устоз.\nПодъездига яқинлашиб қолганимизда, “Уйга киринглар, яна бироз суҳбатлашамиз. Маҳмуджонга бир китоб ҳам бераман, фойдаланиш учун”, деб қолди. Лифтда 5-қаватга кўтарилдик. Асил аканинг хонадони эшигидаги “69” рақамини кўрган Маҳмуд Саъдий “Бизнинг автобуснинг рақами экан”, деб қўйди. Уйга Асил аканинг тартиб-таомили бўйича: туфлини ташқарида ечиб, ичкарига қўлда олиб кириб, шиппакни кийиб кирдик. Уй кутубхонасида икки устознинг гурунги авжига чиқди. Чингиз Айтматовнинг китоблари юзасидан фикр алмашишди. Мен эса бу жараёнларни қўл телефонимга суратга олиб, у ердаги бошқа суратларга бир-бир қараб чиқдим.\nБирпасдан сўнг ошхонага ўтдик. Гурунг ўша ерда давом этди.\nСоат 20 га яқинлашганда Асил ака “Чарчадим. Энди сизларга рухсат” деди. Ҳамиша рўй-рост гапирадиган одамнинг бу гапи ҳеч кимни оғринтиргани йўқ. Устоз билан хайрлашиб, пастга тушганимиздан сўнг, ҳар доимгидек 5-қаватга кўз югуртирдим. Асил ака доимгидек қўл силкиб турарди.\nБекат томон юрарканмиз, Маҳмуд Саъдийга “Асил ака койиганида, кўнглингизга олмадингизми”, деб сўрадим. Устоз жилмайганча: “1965 йилдан бери ишлайман. Шу пайтгача, 52 йилдан буён ҳеч қаерга деярли ўз вақтида бормаганман. Эркин одамман, Асил ака ўзгартира олармиди бу туришимни” деди.\nМаҳмуд Саъдийни танийдиган каттаю кичик уни айнан шу “камчилиги” билан қадрларди, ардоқларди...\nМен устозга “Асил ака ҳақидаги мақолани “Асил ака тартибга қатъий риоя қиладиган одам. Мен эса тескариси” деб бошланг” дедим. У киши эса “Йўқ, мен эркин одамман” деб бошлайман, деди. Кулишганча хайр-хўшлашиб, Маҳмуд Саъдий Амир Темур метроси бекати томон, мен Сергелига кетадиган 58-автобус бекати тарафга йўналдик.\nДарвоқе, сарлавҳани нега “78 ва 87 орасида” деб номлаганимни қисқача изоҳлаб берай. Маҳмуд Саъдий айни пайтда 78 ёшда бўлса, Асил Рашидов 87 ёшда. Мен эса, уларнинг орасида. Устозларнинг изини берсин!\nPS: Айтганча, жорий йил июль ойида 80 ёшини нишонлаган устозим Маҳмуд Саъдий ҳаётдан кўз юмганига бугун 20 кун бўлди. Яна бир устозим Асил Рашидов 18 кундан сўнг — 2020 йил 1 январь куни қутлуғ 90 ёшини нишонлайди. Устознинг умри узоқ бўлсин!\nАсил Рашидовнинг ҳаёти ва фаолияти ҳақидаги китоб 2018 йилда тўлдирилган ҳолатда қайта чоп этилди. Унга менинг устоз билан қилган суҳбатим ҳам киритилди. Маҳмуд Саъдийнинг эса... Асил Рашидов ҳақидаги мақоласи ёзилгунча, китоб нашр қилиниб бўлганди... Маҳмуд Саъдий ўзининг кўнгли тўлмагунича бирор бир мақолани ҳеч қачон айтилган муддатда ёзган эмас. Бу ҳам устознинг ўзига хос хислатларидан эди. Маҳмуд Саъдийнинг охирати обод бўлсин!


Эрдуған: Туркия таҳдидларга бўйинсунмайди - Parstoday\nдекабр 07, 2020 15:24 Asia/Tashkent\nТуркия таҳдидларга бўйинсунмайди\nФорс ахборот агентлигининг хабар қилишича, бугун Туркия президенти Ражаб Тойиб Эрдуған "Окдениз" университетида университетлари халқаро кенгаши йиғилишига қилган видеомурожаатида Туркия мамлакати Ўрта ер денигизи бўйидаги энг узун соҳилларга эга мамлакат сифатида, минтақада Анқара давлатининг ҳуқуқларинии эътиборсиз қолдирадиган ва кўрмаганга оладиган ҳар қандай сиёсий ечимни қабул қилмайди деб таъкидлади.\nРажаб Тойиб Эрдуған ўз сўзларида Ўрта ер денгизидаги муаммоларни бир -бирини йўқ қилиш билан эмас балки музокаралар йўли орқали ҳал этиш мумкин деб айтди.\nТуркия президенти шунингдек Европа иттифоқи бошқа мамлакатлар ишларига аралашишини тўхатиши ва шарқий Ўрта ер денгизи масаласида Юнонистон ва Кипр талабларига мувофиқ ҳаракат қилмаслиги зарурлигини эълон этди.\nТуркия ва Юнонистон шарқ Ўрта ер денгизидаги нефт ва газ захиралари хусусида жиддий келишмовчиликлар ва зиддиятларга эгалар.\nГреция -Юнонистон соҳилларида Туркия нефт ва газ қазиш ишларини бошлаши ортидан сўнгги ҳафталар ичида Ўрта ер денгизи шарқидаги нефт ва газ ресурслари бўйича Анқара ва Афина ўртасидаги зиддиятлар авж олган ва ҳатто икки мамлакатни ҳарбий можаролар ёқасига олиб борган.\nТуркияга қарши санкциялар\nТуркия ва Юнонистон ўртасидаги зиддиятлар


НАСАБ - | Hizb-Uzbekiston.info\nИлоҳий ҳикмат аёлнинг ҳомиладор бўлиш ва бола туғиш ўрни бўлишини тақозо этган. Шу туфайли аёл фақат бир эркак билан турмуш қуриши керак. Унинг биттадан ортиқ эркак билан турмуш қуриши тақиқланган. Ҳар бир шахс ўз насл-насабини билиш имкониятига эга бўлиши учун аёлнинг бир неча эркак билан турмуш қуриши ҳаром қилинган. Шариат насл-насабни мустаҳкамлашга катта эътибор бериб, унинг ҳукмини тўлиқ баён қилиб берган.\nҲомиладор бўлишнинг энг оз муддати олти ой, одатдаги муддати тўққиз ой. Эр ўз хотини билан турмуш қурган пайтдан олти ой ва ундан кўпроқ вақт ўтиб аёли туғса, бола унинг боласи бўлади. Бу хусусда Пайғамбарﷺ:\n«Бола тўшакники», деганлар (муттафақун алайҳ). Хулоса шуки, аёл ўз эрига хотин бўлиб турган даврда ва никоҳларига олти ойдан кўпроқ вақт ўтиб туғса, бу бола шу эрнинг фарзанди бўлади.\nБироқ хотини олти ой ёки ундан кўпроқ вақт ўтиб бола туғса ва бу бола эридан бўлмаганлиги аниқланса, топилиши зарур бўлган бир қанча шартлар билан эри бу болани рад қилиши мумкин. Агар мазкур шартлар топилмаса, унинг рад қилишининг қиймати бўлмайди. Хоҳлайдими ёки бош тортадими, бола барибир уники бўлиб қолаверади. Бу шартлар қуйидагилар:\nБиринчиси: Отаси «Бу бола менинг наслимдан эмас», деб тан олмаётган чақалоқ тирик туғилган бўлиши керак. Зеро, ўлик ҳолда туғилган чақалоқнинг насаби рад этилмайди. Чунки шаръий ҳукм ўлик туғилган болани инкор қилишга жорий қилинмайди;\nИккинчиси: Ота очиқдан-очиқ ёки бирор ишора билан бу бола – унинг фарзанди эканлигига иқрор бўлмаган бўлиши керак. Агар очиқдан-очиқ ёки бирор ишора билан бу бола унинг фарзанди эканлигига иқрор бўлган бўлса, бундан кейин боланинг насабини инкор қилиши мумкин эмас;\nУчинчиси: Болани инкор қилиш муайян вақт ва муайян ҳолатларда бўлиши керак, яъни туғилиш вақти, туғиш учун керакли нарсаларни сотиб олиш вақти, эр уйда бўлмаган пайтда хотини туққанлигидан хабар топган вақти. Бу айтиб ўтилган вақтлар ёки ҳолатлардан бошқа пайтда боланинг насабини инкор этиши эътиборга олинмайди. Шунга кўра, хотини бола туғиб, эри уни инкор қилишга имкони бўла туриб инкор этмаса, бола унинг насабидан ҳисобланади ва бундан кейин болани тан олмасликка отанинг ҳаққи бўлмайди. Боланинг туғилганини билган ва уни тан олмаслик имконига эга бўлган ҳолатда отага ихтиёр берилади. Бола туғилганини билиб, уни инкор қилишга имкони бўла туриб инкор қилмаса, бола унинг насабидан бўлди, деб ҳисобланади. Чунки Расулуллоҳﷺ:\n«Бола тўшакники», деганлар. Агар ота боланинг туғилганини билмаганлиги ҳақида даъво қилса ва у бехабар қолиш эҳтимоли бўлган жойда, масалан, бошқа маҳалла ёки бошқа шаҳарда бўлганини айтса, рост гапираётган бўлиши мумкин. Асосий қоида – билмаслик бўлгани учун бу ота ўз гапини қасам ичиб тасдиқлайди. Агар эр хотини билан бир ҳовлида бўлган бўлса, уни рост гапиряпти, деб бўлмайди. Чунки бундай ҳолатда билмай қолиши мумкин эмас. Агар эр: «Бола туғилганини билгандим, бироқ уни инкор қилишга ҳақли эканимни билмаган эдим», деса ёки «Буни ҳам билардим, лекин дарҳол инкор қилишим кераклигини билмаган эканман», деса, унинг бу даъвоси қабул қилинади. Омма халқ каби у ҳам буни билмаган бўлиши мумкин. Масалан, Исломни яқинда қабул қилган шахс кўп ҳукмларни билмайди. Шунинг учун ҳам бу отанинг билмаслиги узр, деб қабул қилиниб, даъвосига қулоқ солинади. Агар билмай қолиши мумкин бўлмаган иш бўлса, унинг билмаслиги узр, деб қабул қилинмайди.\nТўртинчиси: Болани инкор этиш ортидан Лаънатлашиш ёки Лаънатлашиш орқали болани инкор этиши керак. Тўлиқ равишда Лаънатлашиш билан болани инкор этсагина бола унинг насабидан деб ҳисобланмайди.\nМана шу тўрт шарт топилса, бола отанинг насабидан бўлмаган деб ҳисоб қилиниб, онасига берилади. Ибн Умар ривоятига кўра,\n«أن رجلاً لاعن امرأته في زمن رسول الله r وانتفى من ولدها ففرق رسول الله بينهما, وألحق الولد بالمرأة»\n«Расулуллоҳﷺ замонларида бир киши хотини билан ўзаро лаънат айтишишди ва боласини инкор қилди. Расулуллоҳﷺ бу эр-хотинни ажратиб юбориб, болани онасига бердилар». (Бухорий ривояти). Агар болани инкор қилиш шартлари топилмаса, бола инкор этилмайди ва эрнинг наслидан деб ҳисобланади. Бу бола фарзандликнинг барча ҳуқуқларига эга бўлади. Юқорида туғилган бола эрдан бўлганлиги ҳақида ихтилоф туғилгандаги ҳолат ҳақида гапирилди. Энди хотин бола туққанлиги ҳақида эр-хотин ўртасида жанжал бўлиб қолса, яъни хотин эр-хотинлик асносида эридан бола туққанлигини даъво қилса, эри эса, хотини бола туққанлигини инкор этса, хотин ўз даъвосини бир муслима аёлнинг гувоҳлиги билан исботлайди. Бундай ҳолатда бир аёлнинг гувоҳлиги кифоя қилади. Чунки насл-насаб тўшакнинг мавжудлиги билан қарор топади. Гувоҳлик шартлари топилган бир аёлнинг гувоҳлик бериши билан боланинг туғилганлиги исботланиши мумкин.\nМАҲРАМ АЁЛЛАР Расулуллоҳ с.а.в.нинг уйланишлари АЗЛ ТАЛОҚ\nTagsИсломда ижтимоий алоқаларНАСАБнасл-насаб


Гассиев промоутери билан хайрлашди / Olamsport.com\nГассиев промоутери билан хайрлашди\nТеглар : Мурат Гассиев\nБиринчи оғир вазн тоифасида собиқ жаҳон чемпиони Мурат Гассиев промоутери билан ҳамкорликни тўхтатди.\n«У билан тузган шартномам тугади. У билан ҳамкорликни давом эттиришни истамайман, чунки у менга керакли бўлган жангларни ташкил этиб бермади. Ҳозир Россияда жанг қилишга рухсатнома олишим керак ва 31 октябрь куни Сочида жанг қиламан»,-деди Мурат.\nЭслатиб ўтамиз, Мурат сўнгги бор 2018 йилнинг июнь ойида Александр Усикка қарши жанг қилиб, имкониятни бой бериб қўйганди. Кейинчалик россиялик боксчи супероғир вазнга ўтди, бироқ ҳали дебют жанг ўтказмади. Мурат навбатдаги жангини 31 октябрь куни Сефер Сеферига қарши рингга кўтарилади.\nМурат Гассиевнинг яна рақиби ўзгарди 1\nНиҳоят Мурат Гассиевнинг қачон ва кимга қарши жанг қилиши маълум 1\nИкки йил рингдан ташқарида бўлган Гассиев йил якунига қадар иккита жанг ўтказмоқчи 0


Уларнинг қўлида қилич бор эди. Шри-Ланкада...\n14.05.2019 14:25 0 1933\nШри-Ланкада масжидлар ва мусулмонларга қарашли дўконларга ҳужумлар давом этмоқда. «Анадолу» агентлигига таяниб «Азон.уз» томонидан берилган хабарга кўра, Путтахам округида 45 ёшли бир мусулмон ўлдирилган.\n«Уларнинг қўлида қилич бор эди, менга ҳужум қилмоқчи бўлишди. Тахминан 15 киши уч ёки тўртта таксида келиб, мени ўлдириш билан таҳдид қилишди. Мен орқа эшикдан қочиб кетдим. Лекин улар акамнинг озиқ-овқат дўконига ҳужум қилишди», – дейди Нашр Муҳаммад исмли мусулмон.\nДушанбадан сешанбага ўтар кечаси Шри-Ланка бўйлаб комендантлик соати жорий этилгани хабар қилинган эди.


Журналистика бир ҳамла билан забт этиладиган тепалик эмас. У бошқа кўп соҳалар каби мислсиз фидойиликни, заҳматли меҳнатни талаб этади. Бу заҳмат бир умр давом этади, адоғи кўринмайди. Бутун ҳаётингни, ўй-хаёлларингни қоғозу қалам ихтиёрига топширишинг керак. Газетхон аталмиш ҳар янги авлод сендан янги сўз, янги фикр, воқеа-ҳодисаларнинг рост ва холис талқинини, янгича шарҳларни, таъсирчан сўз ва ибораларни кутади. Бусиз газетхонни ўзингга жалб қила олмайсан, сўзингга ишонтиролмайсан.\nЧинакам журналист ҳеч қачон ўз ишидан қаноат ҳосил қилмайди. Кеча, ўтган куни ёзгани бугун ўзига ҳам ёқмай қолади. Янада яхши, янада пухта ва таъсирчан ёзишга ҳаракат қилмоқ зарур.\nМашҳур ёзувчи Габриэль Маркеснинг фикрича, "журналистика билан бадиий адабиёт ўртасида ҳеч қандай фарқ йўқ. Асосийси - ахборот. Журналист тўплаётган ахборот ёзувчи тўплаётган ахборотдан ўзгача эмас. Айни бир факт асосида роман ҳам, репортаж ҳам ёзиш мумкин. Яхши репортаж адабий асар даражасига кўтарила олади".\nАдиб - кўнгил кишиси, кўпроқ ўзга кўнгилларга йўл излайди, муваффақият қозонолмаса, янглишса, биргина ўзи изтироб чекади. Журналист эса, асосан ақлга таяниб иш кўради, фаолияти аксарият ҳолларда ўзгалар тақдири билан боғлиқ, унинг хатосидан бошқаларга жабр етиши ҳеч гап эмас. Шу боис, журналист етти ўйлаб, бир ёзиши шарт.\n...ахлатхоналарнинг камлиги шаҳар кўчаларининг, ҳавонинг ифлосланишига олиб келаётгани тўғрисидаги кичкина хабарнинг аҳамияти ноҳақликка учраган бирор бир кишининг инсоний ҳуқуқини ҳимоя қилишга қаратилган суд очеркиникидан кам эмас. Иккаласи ҳам инсон манфаатларига тенгма-тенг хизмат қилади.\nЖурналистикада ёзилган қонунлар билан бирга ёзилмаган қонунлар ҳам мавжуд.\nМатбуот ҳеч қачон кимнингдир номини булғаш, кимдандир ўч олиш, кимнингдир йўлини тўсиш воситасига айланмаслиги керак. Журналист мақола ёзаётганида, айниқса, бирор муаммо юзасидан танқидий мушоҳада юритаётганида кимларнингдир маслаҳати, кўрсатмаси ёки хоҳиш-истаги билан иш тутмаслиги, "буюртма" иш қилмаслиги, ҳақоратомуз сўзлар, ибораларни ишлатмаслиги ўта муҳим.\nГазетани танқид қилиш осон, савиясини кўтариш эса анча мушкул иш. Бугун кимдир менинг олдимда бирор нашрдан ўпкалаб қолса, мен унга шундай дейман: "Биродар, бир кун туз ичган жойга қирқ кун салом бер", деган гап бор. Кўнглингиз тўлмаётган бўлса, келинг, мана сиз, мен, яна уч-тўрт киши пишиқ-пухта беш-олтита "мих" мақолалар ёзиб берайлик, газета қўлма-қўл бўлиб кетмаса мен кафил".\nАнча тажрибали "Кеш" (Шаҳрисабз) газетасининг 2012 йил март-апрель сонларида таниқли ижодкор, бир неча бадиий-публицистик асарлар муаллифининг "Мунофиқнинг сўнгги хиёнати" сарлавҳали эссеси эълон қилинган. Эссенинг "Буюк Мовароуннаҳрда янги қурултой" қисмида 1370 йилнинг 9 апрелида Балх шаҳрида бўлиб ўтган воқеалар, яъни Шайх Мир Саййид Барака томонидан Темурбекка "амир" унвонининг берилиши тасвирланади. Қуйидаги парчаларга эътибор беринг: "Жойлардаги ошхоналар-у, чойхоналарда миллий таомлар пишиб турибди", "Минбарга икки киши чиқиб келди. Улардан бири Амир Темур, иккинчиси у кишининг маънавий пирларидан бири Шайх Мир Саййид Барака. Қарсаклар, олқишлар, табриклар узлуксиз жаранглайди", "...оломон орасидан Амир Темурни олқишловчи хитоблар янграб, "Яшасин Амир Темур", "Яшасин адолат", "Амир ҳазратларига шон-шарафлар бўлсин" деган олқишларнинг узлуксиз жаранглаётган тўлқинли садолари эшитилади...".\nXIV асрда "чойхона", "миллий таомлар", "минбар" каби сўз ва иборалар ишлатилганмикин? Ўша пайтда одамлар, наҳотки, "яшасин" деб қичқиришган бўлса?\nМақола ёзиш бир маҳорат бўлса, сарлавҳа топиш яна бир маҳорат. Ахборот оқимининг бугунги шиддати таъсирида кўплаб ўқишга, мутолаа қилишга арзирли мақолаларнинг ҳам ўқилмай қолиб кетаётганига сабаб уларга ёмон, эътиборни тортмайдиган сарлавҳа қўйилганида десам, муболаға бўлмайди. Бозор пештахтасига кўзга кўринарли қилиб териб қўйилган бирор бир маҳсулот харидорни ўзига чорлаганидек, яхши сарлавҳа ҳам ўқувчи эътиборини қозониши лозим.\nБир одат бор. Кимдир "Фалончи бемаза одам, у билан муомала қилмаслик керак" деса, кўплар ундан қоча бошлайди. Журналист бунинг аксини қилиши керак, яъни ўша "бемаза" одамнинг бемазалиги нимада эканини ҳеч бўлмаганда ўзи учун аниқлаб олиши лозим. Танқидчилар бирорта асарни дўппослаб қолсалар, уни, албатта, ўқиб чиқиш керак. Бирор кишига, бирор воқеага муносабат билдиришда бошқаларнинг фикрига қулоқ тутиш яхши фазилат, аммо хулоса ўзингники бўлса, бу яхшидан ҳам яхши. Ўз фикрига эга бўлган журналистнинг фикри жоиз, сўзи таъсирчан бўлади.\nЖурналист бирор жойга бориб, салом-аликдан сўнг дарҳол жиддий қиёфада суҳбатдошига устма-уст савол бера бошласа, суҳбат қовушмайди, аниқроғи, суҳбатдош унга дилини тўла очмайди. "Ҳа, ишлаяпмиз, бажараяпмиз, ёмон эмас", дейди-қўяди. Борган жойингиздаги ҳақиқий аҳволни, соғлом ёки носоғлом муҳитни аниқлаш учун, аввало, озроқ юмор (аския) баҳонасида суҳбатдошларингизнинг ишончига киришингиз, кўнгилларига йўл топишингиз лозим бўлади.\nТуман газеталаридан бирида эълон қилинган бир мақолани ўқиб, кулгидан ўзимни тўхтата олмай қолдим. Журналист бир юзу беш ёшга кирган онахон билан суҳбатлашибди, "Онахон, мана сиз шундай муборак ёшга етибсиз, табриклаймиз, айтинг-чи, ҳозир кўнглингиздан қандай ҳис-туйғулар ўтаяпти?" деган саволига кампиршонинг жавобини эшитинг: "Аввало шуни алоҳида таъкидлашим керакки...".\nЁпирай, бир юзу беш ёшли онахон шундай дейиши мумкинми?\nЖурналист бўлиш учун ўқиш балким шарт эмасдир, аммо уқиш - шарт. Уқиш учун эса ўқиш керак!\nКасбдошларимиздан бири меҳнат таътилига чиқиб, туғилиб ўсган қишлоғига борган. Мактабдошлари, дўст-қадрдонлар даврасида яйраб дам олган. Шу суҳбатда маҳалла оқсоқоли - касбдошимизнинг яқин қариндоши туман ҳокимининг баъзи хатти-ҳаракатлари тўғрисида журналистнинг қулоғига қуйган, бошқалар уни қўллаб-қувватлашган. Журналист шу суҳбат таъсирида газетада танқидий мақола эълон қилган ва ўзини ҳам, таҳририятни ҳам ноқулай аҳволга солган. Касбимизнинг қатъий бир талаби: ўзинг кўрган, ишонч ҳосил қилган нарсаларни ёз.\nАфсуски, баъзи мухбирлар ҳали йўлга чиқмай туриб телефон гўшагини кўтарадилар-да, "Акахон, бир-иккита шикоят келган, шуларни текширгани фалон куни бораяпмиз, уч кишимиз", деб қўйишади. Табиийки, у ерда уч кишига мўлжалланган "тайёргарлик" бошланади.\nТелевидениеда таниқли боксчи билан суҳбат бўлди. Мониторда унинг кучли рақиб билан ўтказган оғир жанги намойиш этилмоқда. Жанг тугади, ҳар иккала спортчи ўта ҳолдан тойган, юзлари мўматалоқ бўлиб кетган. Мамлакатимиз вакили бу жангда ғолиб бўлди, рефери унинг қўлини юқорига кўтарди. Экранда шу ҳолат намойиш этилаётганида, журналист боксчига ажабтовур савол бериб қолди: "Шу ҳолатда кўнглингиздан қандай ҳис-туйғулар ўтган?". Боксчи, афтидан, "туйғу" сўзини яхши тушунмади шекилли, "Ҳеч нарса ўтгани йўқ, "бой" жуда оғир бўлди", деди-қўйди.\n...журналист бирор касб эгаси билан мулоқотга киришар экан, мавзуни яхши билишини намойиш этиши, шу касбга доир факт, рақам, ҳолат, натижа ва муаммолар хусусида эркин мулоҳаза юрита олиши керак.\nУстоз мақомига етиш осон иш эмас. Журналистика шундай касбки, бир умр ўқиб-изланиб ҳам шогирдлик, талабалик мақомида қолиб кетиш мумкин.


Ўрмон хўжалигига улкан зарар етказилмоқда - 09.04.2021, Sputnik Ўзбекистон\nЎрмон хўжалигига улкан зарар етказилмоқда\nТОШКЕНТ, 9 апр - Sputnik. 2021 йил бошидан буён ўрмон фондига 600 миллион сўмдан ошиқ зарар етказилган. Бу ҳақда АОКАда бўлиб ўтган матбуот анжуманида Ўрмон\nТОШКЕНТ, 9 апр - Sputnik. 2021 йил бошидан буён ўрмон фондига 600 миллион сўмдан ошиқ зарар етказилган. Бу ҳақда АОКАда бўлиб ўтган матбуот анжуманида Ўрмон хўжалиги маъсуллари маълум қилишди. Ушбу соҳада қоидабузарликларнинг олдини олиш мақсадида ўрмон фонди майдонларида аниқланган ўрмон қонунбузарликларини онлайн тарзда расмийлаштириш дастури ишлаб чиқилган. Дастур одатда сарфланадиган вақтни 30 %гача қисқартиришига ёрдам беради. Онлайн расмийлаштириш дастури 2020 йилнинг декабр ойида тест режимида Сирдарё вилоятида ишга туширилган. 2021 йилнинг апрел ойидан бошлаб бошқа вилоят ўрмон хўжаликларида ҳам жорий этилмоқда.Статистик маълумотларга кўра, Ўзбекистон ҳудудининг 7,5 % ўрмонларга тўғри келади.\n10:34 09.04.2021 (янгиланди: 10:38 09.04.2021)\nЎрмон хўжаликларида аниқланган қоидабузарликлар онлайн равишда рўхатга олиниши одатда сарфланадиган вақтни 30 %гача қисқартиришига ёрдам беради.\nТОШКЕНТ, 9 апр - Sputnik. 2021 йил бошидан буён ўрмон фондига 600 миллион сўмдан ошиқ зарар етказилган. Бу ҳақда АОКАда бўлиб ўтган матбуот анжуманида Ўрмон хўжалиги маъсуллари маълум қилишди.\nЙил бошидан буён республика ўрмон хўжаликларида жами 181 та қонунбузарлик аниқланиб, ушбу қонунбузарлик оқибатига ўрмон фондига 600 млн. сўмдан ошиқ зарар келтирилган. Ундан 119 та – дарахт кесиш, 50 та мол боқиш ва 3 та ов қилиш ҳолатлари, - дейилган хабарда.\nУшбу соҳада қоидабузарликларнинг олдини олиш мақсадида ўрмон фонди майдонларида аниқланган ўрмон қонунбузарликларини онлайн тарзда расмийлаштириш дастури ишлаб чиқилган. Дастур одатда сарфланадиган вақтни 30 %гача қисқартиришига ёрдам беради.\nОнлайн расмийлаштириш дастури 2020 йилнинг декабр ойида тест режимида Сирдарё вилоятида ишга туширилган. 2021 йилнинг апрел ойидан бошлаб бошқа вилоят ўрмон хўжаликларида ҳам жорий этилмоқда.\nСтатистик маълумотларга кўра, Ўзбекистон ҳудудининг 7,5 % ўрмонларга тўғри келади.


“Адолатсизлик”, “шармандалик” дейишдан олдин ўйлаш керак – Ғиёсов ижтимоий тармоқ фаолларига мурожаат қилди | Qalampir.uz\n“Адолатсизлик”, “шармандалик” дейишдан олдин ўйлаш керак – Ғиёсов ижтимоий тармоқ фаолларига мурожаат қилди\nЖамият\t07 Октябрь 11:33 14288\nЖорий йилда Ўзбекистонда ўлим билан якунланган 1 682 та йўл-транспорт ҳодисаси содир бўлган. Бу ҳақда Ички ишлар вазирлиги матбуот котиби Шоҳруҳ Ғиёсов хабар берди ва тизим ходимларини танқид қилаётган тармоқ фойдаланувчиларига мурожаат қилди.\nВазирлик вакили ўлим билан якунланган ЙТҲларда олинган суратларни илова қилиб, уларнинг бари тезликни ошириш оқибатида юз берганини қўшимча қилган.\n“Айрим ижтимоий тармоқ фаолларидан, бу мавзуда фикрларини ёзишда “адолатсизлик”, “шармандалик” каби терминларни ишлатишдан олдин, яхшилаб ўйлаб кўришларини сўраймиз”, дейди Ғиёсов.\nУнинг таъкидланишча, бугунги кунга қадар республикада 6 551 та йўл транспорт ҳодисаси содир этилган бўлиб, улардан 1 682 таси ўлим билан тугаган. Жароҳат олганлар сони эса 5 920 тани ташкил этади. Йўл транспорт ҳодисаларининг деярли 40 фоизи тезликни меъёридан ошириш натижасидир.\n“Яқин кунларда йўл транспорт ҳодисаси оқибатида юз берган журналистнинг ўлими ҳам бизлар учун дарс бўлиши лозим. Сўз эркинлигини – сўз ўйинларига айлантирманг”, дейди ИИВ масъули.\nҚайд этиш керакки, яқин кунларда ўлим билан, хусусан, болалар ўлими билан якунланган қатор йўл-транспорт ҳодисалари юз берди. Жумладан, Сурхондарё ва Наманганда 5-6 ёшли қизлар, Намангандаги бошқа бир автоҳалокатда 75 ёшли фуқаро ҳалок бўлди. Шунингдек, Тошкентда ҳам Damas ҳайдовчиси 4 нафар мактаб ўқувчисини уриб кетганди. ЙТҲ оқибатида болалардан бири вафот этган.\n26 Октябрь 19:34 29893\n28 Октябрь 19:02 25267\n28 Октябрь 13:39 22971\n28 Октябрь 08:42 21270\n27 Октябрь 22:29 20619


Сурхондарёда ўғирланган «Дамас» «сўйилган» ҳолда топилди. Уни олиб қочган шахс ушланди\nСурхондарё вилояти Музработ туманида «Музработ» деҳқон бозорининг ёнида турган «Дамас» ўғирлаб кетилган. Тезкор-қидирув натижасида машина Ангор тумани ҳудудида «сўйилган» ҳолда топилган. Бу ҳақда ИИВ ҳузуридаги Тергов департаменти хабар бермоқда.\nМаълум қилинишича, 2021 йилнинг 11 апрель куни 37 ёшли Тошпўлат М., Музработ туман ИИБ бошлиғи номига ариза билан мурожаат қилган. У мурожаатида 11 апрель куни соат 07:30да ўзига тегишли «Дамас»ни «Музработ» деҳқон бозорининг ёнида қулфланган ҳолатда қолдириб, соат 11:30да қайтиб чиққанида машинаси жойида йўқлигини маълум қилган.\nОлиб борилган тезкор-қидирув ҳаракатлари давомида «Дамас» 12 апрель куни тунги соат 1:30да Ангор тумани ҳудудида шикастланган ва эҳтиёт қисмлари ечиб олинган ҳолатда топилган.\nҚайд этилишича, мазкур ҳолат юзасидан Музработ туман ИИБ ҳузуридаги Тергов бўлинмаси томонидан Жиноят кодексининг 267-моддаси 1-қисми (Транспорт воситасини олиб қочиш) билан жиноят иши қўзғатилган.\nҚидирув ҳаракатлари давомида ушбу жиноятни содир қилган 22 ёшли Сафармурод Э. ушланган. Аниқланишича, у «Дамас»нинг эшигини 50 сантиметрли сим ёрдамида очган. Сўнг машина симларини туташтириш орқали ҳаракатга келтирган ва миниб кетган. У ўзига тегишли машинанинг эҳтиёт қисмларини янгилаш мақсадида «Дамас»ни олиб қочганини ва эҳтиёт қисмларини ечиб олганини айтган.\nТаъкидланишича, ҳозирда тергов ҳаракатлари олиб борилмоқда.\n«Дамас»дан «Дамас»гача бир неча сония: Андижоннинг асосий жамоат транспорти ҳақида


Ўзбекистонда қанча қозоқлар яшайди\n21 Август 2021 10:27\nNUR-SULTAN. Kazinform - Ўзбекистон Республикасида 800 мингдан ортиқ қозоқлар истиқомат қилади. Бу ҳақда Ўзбекистон Республикасининг Қозоғистондаги Фавқулодда ва мухтор элчиси Саидикром Ниёзхўжаев маълум қилди, деб хабар беради Kazinform мухбири.\n«2018 йилда Қозоғистонда Ўзбекистон Республикаси йили нишонланди. Бу йил доирасида Қозоғистонда 90 дан ортиқ турли йўналишдаги тадбирлар ташкил этилди. Шунга кўра, 2019 йилда мамлакатимизда Қозоғистон йили нишонланди ва унинг доирасида 80 дан ортиқ тадбирлар ўтказилди. Икки томонлама тадбирлар сиёсий, маърифий, маданий ва гуманитар эди. Афсуски, 2020 йилда пандемия билан боғлиқ ҳолда икки томонлама тадбирларни тўхтатишга тўғри келди. Бироқ, икки мамлакат ўртасидаги муносабатлар тўхтамади», - деди Саидикром Ниёзхўжаев Ўзбекистон Нур-Султан шаҳридаги Ўзбекистон элчихонасида ўтказилган матбуот анжуманида.\nБундан ташқари, Элчи Ўзбекистондаги этник қозоқларнинг тақдири ҳақида гапирди.\n«Ҳозирда Ўзбекистонда 822 минг қозоқ яшайди. Улар Ўзбекистон тараққиётига ҳисса қўшадилар. Мамлакатимиздаги 400 га яқин мактаб қозоқ тилида таълим беради. Бундан ташқари, Ўзбекистоннинг 7 та олий ўқув юртида гуманитар ва техник мутахассисликлар қозоқ тилида ўқитилади. «1992 йилдан буён Ўзбекистоннинг 30 та вилоят марказида қозоқ маданият марказлари фаолият кўрсатмоқда», - деди у.\nАввалроқ Саидикром Ниёзхўжаев Қозоғистон ва Ўзбекистон ўртасидаги товар айирбошлаш ҳажми жорий йилнинг 6 ойида 1,9 миллиард АҚШ долларига етганини таъкидлаган эди. Бундан ташқари, Ўзбекистон Элчисининг айтишича, икки мамлакат қўшма фармацевтика саноатини очишни режалаштирмоқда.\nКалит сўзлар: Статистика, Марказий Осиё, Жамият,


АҚШ ядро қуролини қўллаш доктринасини қайта кўриб чиқади\n10:04 / 08.02.2017\nфото: Дэвид Голдфин\nАҚШ ядро қуролини қўллаш доктринасини баҳорда кўриб чиқади. Бу ҳақда Америка ҳарбий-ҳаво кучлари штаб бошлиғи генерал Дэвид Голдфин маълум қилди, деб хабар қилмоқда ТАСС агентлиги.\n«Мен баҳорда ядро доктринамиз қайта кўриб чиқилишини кутаяпман. Мен ҳақиқатан ҳам буни сабрсизлик билан кутмоқдаман, чунки ҳар қандай янги маъмуриятда бўлгани каби ядро комплексларимизга янгича қараш вақти келди, деб ҳисоблайман», — деган генерал.\nГолдфиннинг сўзларига кўра, бу АҚШ мудофаа вазирлиги «маъмурият уларни қайси томонга йўлламоқчи бўлаётгани»ни тушуниши учун зарурдир. Таъкидланишича, доктринанинг ҳозирги таҳрири собиқ президент Барак Обама даврида қабул қилинган эди.\nАмерика генералининг умид билдиришича, маъмурият нафақат ядро каллакларини етказиб бериш воситалари, балки каллаклар сони ва уларнинг қувватига доир мунозараларни ҳам ўтказади.\nАввалроқ, АҚШ ва Пентагон разведка хизматлари Россия ва Хитойнинг ядро зарбаларига қанчалик чидай олиш қобилиятини баҳолаши ҳақида хабарлар пайдо бўлган эди.\nАҚШ ядро доктринаси


Rost24 - мурожаат\nТошкент вилоятида ҳокимлик Президент фармони билан найранг ишлатиб, 15 минг аҳолини мактабсиз қолдирмоқда\nБош прокуратура ноқонуний деб топган қарор бекор қилинмади, ҳокимга чора кўрилмади. Нима учун?Ер бўйича энг кўп ноқонуний қарорлар Тошкент вилояти ҳокимликларидан чиқарилмоқда. Энг кўп коррупция ҳолати аниқланган ҳудудлар рейтингида Тошкент... Батафсил\nБОТГА КЕЛГАН МУРОЖААТ: Фарғонада берилган 4 фоизли тавсияномани Андижон қабул қилмаяпти\nАссалому алайкум Rost24.uz канали аъзолари, ҳурматли журналистлар!Мен журналист ва блогерларни ҳурмат қиламан. Сизлар халқни ўйлайсиз, хақни сўйлайсиз. Кўп блогерларга мурожаат қилдим ҳозирча жавоб йўқ. Мен Фарғона вилоятида яшайман. Оллоҳга шукур... Батафсил


Назарбоев: дунёда ҳеч ким инқироздан четда қолмади\n18:01 / 20.08.2015\nҚозоғистон президенти Нурсултон Назарбоев Оқ Ўрдада асосий экспортчи компаниялар раҳбарлари билан йиғилиш ўтказди. Бу ҳақда “Казинформ” агентлиги хабар бермоқда.\n“Биз мураккаб даврда яшамоқдамиз. Охирги йил давомида жаҳон иқтисодиётидаги вазиятнинг жиддий ёмонлашуви кузатилди. Бу ерда асосий экспортчиларимиз, кичик ва ўрта бизнес вакиллари ўтирибди. Инқироз барча йўналишларда бормоқда. У ҳам ривожланаётган, ҳам ривожланган давлатларни четда қолдирмади. Ундан ҳеч ким четда қолмади”, – деди у тадбиркорларга мурожаатида.\nШунингдек, давлат раҳбари жаҳонда нефть нархининг тушиши давом этаётганини эслатиб ўтди, бу эса Қозоғистон экспортининг муҳим қисмини ташкил этади. Металлар нархининг тушиши эса 2011 йилдан буён давом этмоқда.\n“Асосий садво ҳамкорларимиз – Хитой ва Россиядаги ички вазият туфайли ушбу мамлакатларнинг бизнинг эскпорт маҳсулотларимизга бўлган талаби тушиб кетди”, – давом этди сўзида Назарбоев.\nШунингдек, у 2014 йилдан буён доллар бошқа барча валюталарга нисбатан мустаҳкамланиб бораётганини эслатиб ўтди.


Windows 7 ишлатасизми? Яна битта нохуш хабар бор... - Terabayt.Uz\nMicrosoft корпорацияси жорий йилнинг 14 январь куни Windows 7’нинг истеъмолчиларга мўлжалланган версиясини қўллаб-қувватлашни расман тўхтатган. Лекин компания мазкур операцион тизим талқинининг «жанозаси ўқиган» бўлса-да, уни буткул «дафн этиш»га шошилмаяпти.\nЎҚИНГ: Microsoft аллақачон «жанозаси ўқилган» Windows 7’ни кутилмаганда бепул янгилаяпти!\nHelp Net Security компаниясининг киберхавфсизлик бўйича мутахассислари Windows 7 операцион тизими остидаги компьютер ва ноутбукларга қилинаётган ҳужумларнинг бирданига ошиб кетганини аниқлашган. 2020 йилнинг дастлабки икки ойидаёқ хакерларнинг бу тизимли қурилмаларга «қизиқиш»лари нақ 2,25 карра юқори бўлган! Тағин бунда вирусларнинг 93,6 фоизи ҳар бир компьютер учун бетакрор бўлган – бу эса кузатувлар тарихидаги энг юқори кўрсаткичдир!\nЭнг кўп киберҳужумларга жисмоний шахсларнинг шахсий компьютерлари учраган; уларнинг 35 фоизи камида уч марта, яна 10 фоизи эса олти ва ундан ошиқ хакерлик ҳужумига учраган.\nHelp Net Security экспертлари бу тадқиқотлар давомида 37 миллиарддан ошиқ URL-манзил, 842 миллион домен номи, 4 миллиард IP ҳамда 31 миллион мобил иловани таҳлил қилиб чиқишган. Энг кенг тарқалган ҳужум турларидан бири – фишинг бўлиб, уларнинг миқдори нақ 640 фоизга ошган. Интернет-фирибгарлар бошқаларнинг маълумотларини ўғирлаш учун Facebook, Microsoft, Apple, Google, PayPal ва Dropbox каби сайтларнинг фейк версияларини яратишмоқда. Уларни кўпроқ фойдаланувчиларнинг тўловлар билан боғлиқ маълумотлари қизиқтираётир.\nЎҚИНГ: Йўқолган ё ўғирланган пластик картангизни қандай блоклаб қўйишни биласизми?\n#Oперацион тизим #кибер хавфсизлик #киберҳужум #компьютер #ноутбук #хакерлар #Windows 7


Расмийларнинг барча гапи ёлғон – Режиссёр отаси коронавирусдан вафот этганини маълум қилди | Qalampir.uz\nРасмийларнинг барча гапи ёлғон – Режиссёр отаси коронавирусдан вафот этганини маълум қилди\nМаданият-санъат\t17 Июль 20:34 34449\nЎзбекистонлик таниқли ёш режиссёр Сарвар Каримов 63 ёшли отаси уйида бир ҳафта даволаниб, коронавирусдан вафот этганини маълум қилди.\n“Бугун дадам қазо қилдилар. Коронавирусдан. Лекин ташҳис қўйилмади. Бир ҳафта уйда даволадик. 103 га телефон қилсак, беморнинг иситмаси бўлса, келолмаймиз дейишди. Уларни ҳам тушунаман, на дориси бор, на ҳимоя воситаси. Расмий статистикага ишонманг, ўзингиз ва яқинларингизни асранг.\nИшонманг, расмийларнинг барча гапи ёлғон. Ишонч рақамларига телефон қилиб тушиб бўлмайди, тушсангиз ҳам бошқа рақамни бериб юборади. Биз дадамизга бир ҳафта тез ёрдам чақиролмадик. Ахийри ўпкаларига ўтиб кетиб, жонлари узилди. 63 ёшда эдилар. 10 кун аввал соппа-соғ эдилар.\nБу гапларни ёзишимдан мақсад – давлат ёрдамидан умидингизни узинг. Кўчага чиқманг, айниқса, катталарни эҳтиёт қилинг. Ҳозир бутун оиламиз COVID-19 га чалинганмиз (расмий). Ўзимизни ўзимиз даволаяпмиз, чунки бошқа илож йўқ. Дуо қилинглар, тузалиб кетайлик. Аллоҳ шифо берсин ҳаммамизга”, деб ёзди Сарвар Каримов.\nАввалроқ, яна бир санъат вакили хонанда Каниза коронавирусга чалингани ҳақида маълум қилганди. У уйда даволанаётгани ва соғлиқни сақлаш тизими ходимларидан ёрдам ололмаганини айтиб, шикоят қилганди.\n03 Август 12:54 49117\n04 Август 15:22 44521\n03 Август 12:28 36490\n02 Август 21:48 32410\n03 Август 18:34 31873


Алексей Навальний қамоқхонада очлик эълон қилди - Zamin.uz\nАлексей Навальний қамоқхонада очлик эълон қилди\nҚамоқхонада жазо ўтаётган россиялик мухолифатчи Алексей Навальний очлик эълон қилди. Бу ҳақда сиёсатчининг Твиттердаги саҳифасида пост жойланди.\n«Шифокор кўригида бўлишга ҳар бир маҳбуснинг ҳаққи бор, ҳатто ҳеч қандай айбим бўлмаган ҳолда менинг ҳам. Олдимга шифокорлар киришини талаб қиламан, бу талабим қаноатлантирилмаганига қадар очлик эълон қиламан», деб ёзилган Навальнийнинг Твиттерида.\n«Менга тиббий ёрдам ўрнига тунда саккиз мартагача уйқуни қочириш кўринишида қийноқ қўлланилмоқда. Фаол маҳбуслар («козёллар») эса оддий маҳбуслар менинг краватим атрофини тозаламаслиги учун уларни қўрқитиш билан банд. Бу «козёллар» бир банка қуйилтирилган сут учун онасини сотишга тайёр», деган сиёсатчи қамоқхона раҳбарига ёзган ва Инстаграмда эълон қилинган мурожаатида.\nНавальнийнинг айтишича, у аввал белида, кейин икки оёғида оғриқ сезган, лекин сиёсатчига тиббий ёрдам кўрсатилмаган.\n«Маҳбуслар нега очлик эълон қилади? Бу саволни фақат маҳбус бўлмаганлар бериши мумкин. Бу ерда бўлганлар биладики, сенга зуғум қилаверишса, курашишнинг бошқа йўли қолмайди. Ҳозир сочим олинган ҳолда қўлимда Инжил билан краватда ётибман. Нега Инжил дейсизми? Чунки уч ҳафта давомида сўраб-сўраб олганим фақат шу китоб бўлди.\nМен тиббий ёрдамга муҳтожман ва шусиз менга шифокор ёрдамини тақдим этишмайдиган кўринади. Белимдаги оғриқ аввал ўнг оёғимга, кейин чап оёғимга ўтди. Ҳазил ўз ўрнига, лекин оғриққа чидаш қийин бўляпти. Бундай вақтда нима қилиш мумкин? Очлик эълон қилдим. Қонундаги талаблар таъминланишини сўрайман ва шифокор олдимга киришини хоҳлайман. Хуллас, шунақа гаплар, ҳозирча оч ётибман, шукрки ҳозирча икки оёқда. Сизга эса касал бўлмаслигингизни тилайман», деб ёзган Навальний.\n2 феврал куни «Ив Роше» иши бўйича Навальнийнинг 3,5 йиллик шартли қамоқ жазоси ростакам жазога алмаштирилиб, сиёсатчи жазони ижро этиш колониясига юборилиши ҳақида ҳукм чиқарилганди. Россия президенти Владимир Путиннинг ашаддий танқидчиси ҳисобланган Алексей Навальний август ойида заҳарланиш ташхиси билан касалхонага тушган ва Германияда даволанганди. Тузалганидан кейин Россияга қайтган Навальний ўша куниёқ қўлга олинган. “Замин” янгиликларини “Facebook”да кузатиб боринг\nРоссия ФХХ Навальнийнинг ўз қотили билан суҳбати акс этган ёзувни сохта деб атади\n22-12-2020, 13:39, Дунё\nНавальний ҳибсхонадан касалхонага олиб кетилди\n28-07-2019, 23:03, Дунё\n9-12-2018, 22:11, Дунё\nҚозоғистонда қирғизистонлик маҳбус оғзини тикиб ташлади\n2-03-2018, 15:30, Дунё\nМихаил Саакашвили очлик эълон қилди\n9-12-2017, 17:14, Дунё\nПутиннинг танқидчиси Навальний озодликка чиқди\n7-07-2017, 20:25, Дунё\nЯнгиликлар » Дунё » Алексей Навальний қамоқхонада очлик эълон қилди\nForbes Павел Дуровни араб миллиардерлари рўйхатидан чиқарди


Бани Исроилнинг Мусо алайҳиссаломга озор бериши\n30 Dek 2015 3243\nБани Исроил қавми пайғамбар Мусо алайҳиссаломга озор берди, унга исён қилди, одобсизларча муомалада бўлди. Қуръонда бу ҳақида шундай дейилган: “Эй мўминлар, сизлар (ўз пайғамбарингиз Муҳаммад соллаллоҳу алайҳи ва салламга нисбатан Бани Исроил қавмидан бўлган) Мусога озор берган кимсалар каби бўлманглар! Бас, Аллоҳ (Мусони) улар айтган айбдан поклади. У Аллоҳ наздида обрўли киши эди” (Аҳзоб сураси, 69-оят).\nОятдаги “озор берганлар”дан мурод, Мусо алайҳиссалом қариндошларидир. Бухорий ва Термизий Абу Ҳурайра розияллоҳу анҳудан, у киши Расулуллоҳ соллаллоҳу алайҳи ва салламдан ривоят қилади: “Мусо алайҳиссалом ўта ҳаёли, баданини беркитиб юрувчи киши эди. Унинг терисидан бирон қисми кўринмасди. Бани Исроил унга озор бериб, “бу одамнинг терисида бирон камчилик, пес ёки бирон балоси бўлса керак. Шунинг учун танасини беркитиб юради”, дейишди. Аллоҳ Мусони улар айтган айбдан поклашни ирода қилди. Кунларнинг бирида Мусо бир ўзи қолиб, кийимларини тош устига қўйди ва чўмила бошлади. Чўмилиб бўлиб, кийимини олай, деса, тош устидаги кийимлари бирдан ғойиб бўлди. Мусо асойини олиб, тошдан талаб қила бошлади. Шу орада Бани Исроил қавмидан бир гуруҳ одамлар унинг олдидан чиқиб қолишди ва унинг танаси Аллоҳ яратган энг гўзал хилқат эканини кўришди. Шу билан Аллоҳ уни қавми айтаётган нуқсонлардан поклади”.\nҚуръоннинг бошқа ўрнида келтирилишича, Мусо алайҳиссалом Бани Исроилнинг кўп озор беришидан ажабланади. Ваҳоланки, у қавмнинг пайғамбари, йўлбошчиси эди. Аллоҳ таоло айтади: “Эсланг, Мусо ўз қавмига: “Эй қавмим, нега сизлар мен Аллоҳнинг сизларга (юборган) пайғамбари эканимни билган ҳолларингизда менга озор берасизлар?! деганди. Қачонки, улар оғишгач, Аллоҳ уларнинг дилларини оғдириб қўйди. Аллоҳ фосиқ – итоатсиз қавмни ҳидоят қилмас” (Саф сураси, 5-оят). Яъни, эй қавм-қариндошларим, мен Аллоҳнинг пайғамбари эканимни билсангиз ҳам нега менга озор берасиз?! Ваҳоланки, сизларни ширк зулматидан имон нурига чақираман, Фиръавн зулмидан қутқараман! – деди. Улар залолатда давом этишгач, Аллоҳ уларнинг қалбларини тўғри йўлдан оғдириб, ботил сари йўллаб қўйди. Зеро, Аллоҳнинг тақдири шуни тақозо этади: У Зот ҳақ йўлни хушламайди, куфр ва ношукрликда оёқ тираб олганларни ҳидоят йўлига бошламайди.


Ҳиллари Клинтоннинг рейтинги Трампникидан ҳам ёмон\n18:12 / 18.07.2017\nBloomberg агентлиги томонидан ўтказилган сўнгги сўров натижаларига кўра, АҚШ президенти лавозимига Демократик партиядан собиқ номзод Ҳиллари Клинтоннинг рейтинги рекорд даражада пастга шўнғиди.\nШу билан бирга, бу кўрсаткичлар АҚШ президенти Дональд Трампникидан ҳам ёмонроқ. Сўровда иштирок этганларнинг фақатгина 39 фоизи Клинтонни қўллаб-қувватлаган – бу президент Трампникидан 2 фоизга паст.\nТаъкидланишича, собиқ давлат котиби машҳур шахс эди, бироқ янги сўровга кўра, у ҳаттоки ўтган йилнинг ноябридаги сайловларда ўзи учун овоз берган тарафдорларини ҳам йўқотган.\nАҚШнинг 42-президенти Билл Клинтоннинг рафиқаси бир неча бора нутқ билан чиқиш қилиб, Трампни твиттерда баъзи-баъзида танқид остига олди, бироқ сайловлардаги мағлубиятдан сўнг сиёсий аренадан узоқлашди.\nДональд Трамп рейтинг Ҳиллари Клинтон


Россия Украинанинг қарзидан воз кечмайди\n15:22 / 27.08.2015\nРоссия Украина қарзини реструктуризация қилишда иштирок этмайди, деб хабар беради Bloomberg агентлиги. Россия молия вазири Антон Силуановнинг сўзларига қараганда, қарзлар тўла ҳажмда тўланиши керак.\nИлгарироқ Украина асосий кредиторлари билан қарзнинг 20 фоизини ўчиришга келишиб олгани, бу мамлакат қарзларини 3.6 млрд долларга қисқартириш имконини бериши айтилган эди. Киев Россияни ҳам, бошқа кредиторлар билан бир қаторда, қарзни реструктуризация қилишнинг шу шартларига кўнишга чақирди. Аммо Россия қарзлардан воз кечишни истамаяпти.\n2013 йил охирида Россия Украинанинг евробондларини 3 млрд долларга сотиб олган эди. Бу қарз декабрь ойида ёпилиши керак.\nУкраина кейинги 4 йил давомида ташқи қарзларни тўлашда 15 млрд доллар тежаши ва 2020 йилга келиб ЯИМ бўйича қарздорликни 71 млрд долларга қисқартириши керак. Халқаро валюта жамғармасининг кредит дастурлари шартлари шуни кўзда тутади.


Тожикистонда эркакни аёлга тегажоқлик қилгани учун биринчи марта жаримага тортишди\nДушанбе суди 30 ёшли Қосим Оевни аёлга тегажоқлик қилгани учун 406 сомоний (40 доллар) миқдорида жаримага тортди, деб хабар беради ИИВнинг пойтахт бошқармаси.\nБу Тожикистонда тегажоқлик учун биринчи жазолаш ҳолати. Бу мамлакат аёллари сўнгги бир неча йилдан бери расмийлардан ўзларини ҳақоротловчи хушомад ва эркакларнинг шилқимликларидан ҳимоя қилишни сўрашаётган эди.\nҲодиса шу йилнинг 12 июлида юз берди. Аёлнинг фейсбукда ҳикоя қилишича, йўл четида такси кутиб турганида унинг ёнига ёш йигит Mercedes-Benz автомобилида келиб шилқимлик қила бошлаган. У аёлга интим алоқа учун 100 доллар таклиф этади, бунга жавобан аёл машина тарафга "Кока-Колы" идишини улоқтиради, шундан кейин эркак унинг онасидан келиб ҳақоратлайди.\n"Нега эркаклар ўзини шундай тутади? Уларнинг синглиси йўқми? Оналари йўқми? Хотинлари йўқми? Ёки қизлари йўқми? Мен бу ярамасларнинг жазоланишларини истайман, – деб ёзди у.– Бирор бир аҳлоқсиз менга, нафақат менга, балки бутун аёлларга бундай гапиришга ҳаққи йўқ!"\nМилиция ходимлари Қосим Оевни 28 июль куни қўлга олишди. Маҳаллий ОАВнинг ёзишича, Оевга майда безорилиги учун маъмурий протокол тузишди.\nИкки йил муқаддам Душанбелик аёллар пойтахт мэри, Тожикистон президенти Эмомали Раҳмоннинг ўғли Рустам Эмомалига мурожаат қилиб, уларни тегажоқликдан ҳимоя қилиш ва бундай эркакларни жазолашни талаб қилиб чиқишганди. Эркакларнинг ўзи эса ҳеч кимни ҳақоратлаш ниятида эмасликларини, улар қизлар билан шундай танишишга уринишларини, бунинг учун уларни жавобгарликка тортиш мумкин эмаслигини айтишди.\nМэриядан ўшанда муаммони ечишга ваъда беришган, аммо ҳанузгача қабул қилинган чоралар ёки шилқимлик учун эркакларни жазолаш ҳақида ҳеч нарса хабар қилинмаган. Тожик юристларининг ишора қилишича, “Тегажоқлик” алоҳида моддасини жорий этиш зарурати йўқ. Улар фикрича, Жиноят кодексида бу ҳолатларни қоплайдиган безорилик ва майда безорилик ҳақидаги моддалар бор.


САМАРҚАНДДА КАМАЗ РУСУМЛИ АВТОУЛОВЛАРНИ ЙИҒИШ ЯНГИ ЛИНИЯСИ ЎЗ ФАОЛИЯТИНИ БОШЛАДИ | Вилоят ҳокимлиги иштирокида Халқаро алоқалар | Самарқанд вилояти ҳокимлиги\nСАМАРҚАНДДА КАМАЗ РУСУМЛИ АВТОУЛОВЛАРНИ ЙИҒИШ ЯНГИ ЛИНИЯСИ ЎЗ ФАОЛИЯТИНИ БОШЛАДИ\nСамарқандда КАМАЗ русумли автоуловларни йиғишга мўлжалланган “УзАвто Траилер” МЧЖнинг янги ишлаб чиқариш линияси очилиш маросими бўлиб ўтди.\nЯнги корхонанинг очилиш маросимида Татаристон Президенти Рустам Минниханов, вилоят ҳокими Эркинжон Турдимов, “КАМАЗ” ЁАЖ бош директори Сергей Когогин, “Ўзавтосаноат” АК бошқаруви раиси Шавкат Умурзоқов ва бошқалар иштирок этишди.\nТадбир олдидан фахрий меҳмонлар автокорхонанинг имкониятлари билан танишишди. КАМАЗ автомобилларни йиғиш цехига ташриф буюриб, йиғма қисмлар тўпламлари, газ баллон ускуналарини йиғиш линиялари билан танишишди. Шунингдек, ушбу автокорхонада ишлаб чиқарилиши режалаштирилаётган юк машиналари ва махсус техникаларни ҳам кўриб чиқишди.\nТантанали тадбир вилоят ҳокими Эркинжон Турдимовнинг табрик сўзи билан бошланди. Шунингдек, тадбир давомида Татаристон Республикаси Президенти, “КАМАЗ” ЁАЖ бош директори, “Ўзавтосаноат” АК бошқаруви раислари тадбирда ўз фикр-мулоҳазалари ва табрик сўзларини билдиришди.\n- Бугун биз Самарқанд шаҳрида КАМАЗ русумли янги автомобил йиғиш линиясининг очилиш маросимида қатнашмоқдамиз. Аввало, Россия Федерацияси ва Ўзбекистон Республикаси раҳбариятига Татаристон-Ўзбекистон ҳамкорлигини ривожлантиришни қўллаб-қувватлагани учун, шунингдек ушбу лойиҳани амалга оширишда иштирок этган ҳар бир кишига миннатдорчилик билдирмоқчиман. Ўзбекистон Татаристон ва бутун Россиянинг муҳим ташқи шерикларидан биридир. Ўтган йили бизнинг товар айирбошлаш 57 фоизга ўсди ва 146 миллион АҚШ долларини ташкил этди, деди Татаристон Республикаси Президенти ва қўшимча қилиб КАМАЗнинг Ўзбекистон билан ҳамкорлиги қўшма ишларнинг муваффақиятли намуналаридан бири эканлигини билдирди. Ўтган йили Самарқандда “УзАвто Траилер” МЧЖ базасида юк машиналари ишлаб чиқариш йўлга қўйилди. Йиғилган автомобиллар Ўзбекистон Республикасининг ички бозорида сотилмоқда, учинчи мамлакатларга кириш имконияти ишлаб чиқилмоқда. Сўз охирида Рустам Минниханов бугунги тадбирнинг тарихий аҳамиятига урғу берди ва автокорхона жамоасига муваффақият тилади.\nЭслатиб ўтамиз, ҳозирги кунда Ўзбекистонда КАМАЗ автопарки қарийб 14 минг донани ташкил этади. 2017 йилда “Ўзавтосаноат” АК ва “КАМАЗ” ЁАЖ “КАМАЗ” савдо маркаси остида юк автомобиллари ишлаб чиқаришни ташкил этишни кўзда тутувчи ҳамкорлик шартномасини имзоладилар. 2018 йилда Самарқанд вилоятида “УзАвто Траилер ЛЛC” компанияси базасида юк автомобилларини ишлаб чиқариш йўлга қўйилди. Шартномалар доирасида умумий майдони 7,4 минг квадрат метр бўлган алоҳида бино қурилди (шу билан бирга омборхоналарни ҳам) ва “КАМАЗ” автомобилларини йиғиш учун янги ишлаб чиқариш линияси икки сменада йилига 3000 донагача ишлаб чиқариш қувватига эга. Ушбу бинода КАМАЗ шассисига газ ускуналарини йиғиш ва ўрнатиш секцияси ҳам ташкил этилган.\nЯнги линиянинг очилиши билан янги иш ўринлари яратилмоқда. Бугунги кунда ишлаб чиқаришни тайёрлашни бошлаш учун малакали мутахассислар аллақачон ёлланган. Ишлаб чиқариш ходимларини ўқитишни амалга ошириш учун КАМАЗ технологик марказининг технологлари ишламоқда.\nОхирги ўзгариш: 29/01/2020 12:48. Кўрилганлиги: 915\nМатериал манзили: https://samarkand.uz/regional_government/foreign_relations/samarqandda-kamaz-rusumli-avtoulovlarni-yigish-yangi-liniyasi-oz-faoliyatini-boshladi


11:00 / 10.03.2020 1039 pdf Ўқиш режими + -\nМакка мушриклари Муҳаммад соллаллоҳу алайҳи васалламдан ҳақиқий Пайғамбар эканларига далил сифатида ҳужжат – мўъжизалар кўрсатишни сўрашарди. Ана шулар ичида ойни иккига ёриб бериш талаби ҳам бор эди. Аллоҳ таоло бу ишни нубувватнинг 9-йили рўёбга чиқарди, яъни ой иккига бўлинди. Лекин мушрик-кофирлар бу мўъжизани кўриб туриб: «Муҳаммад одамларни сеҳрлаб қўйди», дейишди.\nАллоҳ таоло Қамар сурасида марҳамат қилади:\n«Набий соллаллоҳу алайҳи васалламнинг вақтларида ой ёрилиб, иккига бўлинди. Бир бўлаги манави тоғ устида, иккинчи бўлаги анави тоғнинг устида кўринди. Мушриклар: «Муҳаммад бизни сеҳрлаб қўйди, – дейишди. Сўнг улар: – Агар бизни сеҳрласа ҳам, барчани сеҳрлай олмайди, мусофирлар келишини кутиб туринглар», дейишди. Мусофирлар келганларида улардан сўраб кўришган эди, мусофирлар ҳам ойнинг ёрилганини кўришганини айтдилар. Шунда мушриклар: «Муҳаммад ҳаммани сеҳрлаб қўйди», дейишди. Аллоҳ таоло Қамар сурасининг аввалги оятларини нозил қилди».\n«Улар дедилар: «Токи бизга ердан чашма отилтирмагунингча, зинҳор сенга иймон келтирмасмиз. Ёки сенинг хурмо ва узум боғинг бўлиб ва уларнинг орасидан анҳорларни отилтириб чиқармагунингча… ёки ўзинг даъво қилганингдек, устимиздан осмонни парча-парча қилиб туширмагунингча, ёхуд Аллоҳни ва фаришталарни олдимизга келтирмагунингча… ёки олтиндан безалган уйинг бўлмагунича, ёхуд осмонга кўтарилмагунингча, ўша кўтарилишингга ҳам, токи биз ўқишимиз учун китоб келтирмагунингча, ишонмаймиз». Сен: «Роббим пок бўлди. Мен фақат башар Расулман, холос!» дегин» (90–93-оятлар).\n«…ёхуд осмонга кўтарилмагунингча, ўша кўтарилишингга ҳам, токи биз ўқишимиз учун китоб келтирмагунингча, ишонмаймиз», дейишди.\nПайғамбар Аллоҳнинг элчиси бўлса-да, аввало, у ҳам оддий одам; одам боласига хос ҳамма нарсалар унга ҳам жорий бўлади. У оддий одам учрайдиган барча нарсаларга учрайди. Пайғамбарлиги эса Аллоҳнинг берган фармонларини амалга ошириш билан бўлади. У ўзича бирор нарсани, жумладан, мушриклар таклиф қилаётган мазкур ишларни ҳам қила олмайди. Булар унинг вазифаси доирасига кирмайди. Бу ишлар фақат Аллоҳ таолонинг Ўзига хосдир. Худди мана шу ҳолатни идрок эта олмаслик, хусусан, оддий одамнинг пайғамбар бўлишини тасаввур қила олмаслик қадимдан одамларни иймондан тўсиб келган.\nМушриклар сўраган нарсаларнинг ҳаммаси ҳам кўрсатилмаганида ўзига хос ҳикмат бўлиб, Аллоҳ таолонинг Ўзи шуни ирода қилган. Агар ўша нарсалар юзага чиққанида, мушриклар ойнинг бўлинишини ёлғонга чиқарганлари каби уни ҳам ёлғонга чиқаришлари аниқ эди. Кейин эса уларни таг‑туги билан қўпориб ташлаш, азоб юбориш вожиб бўлиб қоларди, чунки Аллоҳ таоло ўтган умматларнинг кўпчилигини пайғамбарларига келган мўъжизаларга иймон келтирмаганлари, уларни ёлғонга чиқариш қайта‑қайта такрорлангани учун таг‑туги билан қўпориб йўқ қилган.\n08:00 / 10.03.2020 465\n14:00 / 10.03.2020 2084\n2636 05:00 / 24.02.2017\n3137 05:00 / 07.03.2017\nШуайб алайҳиссаломнинг насаблари Иброҳим алайҳиссаломнинг Мадян исмли ўғилларига бориб туташади. Демак, Шуайб алайҳиссалом ҳам Иброҳим алайҳиссаломнинг давоми...\n781 16:00 / 06.06.2019\n1498 17:00 / 15.06.2019


БУЗҒУНЧИ ОҚИМЛАРНИНГ МУСУЛМОНЛАРГА ЗАРАРЛАРИ. — Zamaxshariy.uz\nБУЗҒУНЧИ ОҚИМЛАРНИНГ МУСУЛМОНЛАРГА ЗАРАРЛАРИ.\nДарҳақиқат бор ислом дини инсоният оламини ҳидоятга бағишлайди. Шунинг учун ҳам ислом дини самимийлик, ҳамжиҳатлик, силаи раҳм дини деб айтилади.\nОқимлар ҳақида гапирар эканмиз, бузғунчи оқимлардан “Ҳизб-ут-таҳрир” фирқаси мутаассиб оқимлар тоифасидан бўлиб, унинг мақсади мусулмонлар ўртасини бузиш, улар орасида турли фитналарни тарқатишдир. Бу оқим ислмо дини ҳақида етарли маълумотга эга бўлмаган кишилар хусусан, ёшлар онгига ҳалифаликни тиклаш ғоясини сингдириб, уларни катта орзу умидлар билан молларини, куч-қувватлари, ҳаттоки жонларини ҳам қурбон қилишга тарғиб қиладилар ва буни шаҳидлик деб баҳолайдилар. Минг афсуски, ҳеч ким қабул қилмаган бу оқимни диёримиздаги айрим илмсиз кишилар, ислом динидан бохабар мусулмон дейишдан бошқа ўзининг мусулмонлигига бирон бир далил келтира олмайдиган ёшлар қабул қилдилар.\nАйрим ёшлар дин деб ўйлаб унга кириб кетдилар, натижада мусулмонларнинг жамоаси бўлиниб қолди, бу бўлинишига эса мана шу оқимлар асосий сабабчи бўлди.\nАллоҳ таоло Қуръони Каримда: “Ҳаммангиз Аллоҳнинг аркони (Қуръон)ни маҳкам тутинг ва фирқаларга бўлинманг” дейди. (Оли Имрон сураси 103-оят)\nМуқаддас ислом динида зарур ишга иттифоқликка буюрган, бундан маълум бўладики, динимизнинг моҳияти биз мусулмонларга аниқ баён қилинган. Қуръони Карим кўрсатмасига амал қилган ҳолда биргаликда, ҳамжиҳатликда яшаб бормоғимиз, иккинчидан эса, фирқаларга бўлинмасликка буюради.\nҲалифалик икки хил бўлиб, бири Расулуллоҳ (САВ)га, иккинчиси Аллоҳга халифа бўлишдир. Расулуллоҳ (САВ)дан кейин, у зотга ўринбосар бўладиган халифаликдир. Пайғамбаримиз (САВ) га халифа бўлиш муддати ўттиз йилдан сўнг ўз ниҳоясига етган.\nИнсонлар тўрт хил бўлади:\nҲамма нарсани билади ва билишилигини ўзи ҳам билади, у киши олимдир, эргашмоқ керак.\nУ билади, лекин билишлигини билмайди, у гўё уйқуда ётибди, уни уйғотмоқ керак\nҲеч нарсани билмайди ва билмаслигини ўзи ҳам билади, у жоҳилдир, унга ўргатиш зарур.\nҲеч нарсани билмайди ва ҳеч нарсани билмаслигини ўзи ҳам билмайди, у аҳмоқдир, ундан қочиш керак, дейилган.\nҲизбчилар айнан тўртинчи тоифадаги кишиларга ўхшайдилар, уларни тўғри йўлга солишга қанчалик уринилмасин буни тўғри қабул қилишмайди.\nИсо (АС) айтган эдилар: “Мен Аллоҳни изни билан қанчадан қанча беморларни даволадим, кўрларни кўзини очдим, ўликларни тирилтирдим, аммо аҳмоқларни йўлга сола олмадим”.\nАзизлар хулоса ўрнида шуни айтамизки, Аллоҳ таоло инсонларга динни уларни қийнаш ёки азоблаш учун эмас, балки дунёда Аллоҳни таниб, ҳалол ва пок ҳамда ҳотиржам ҳаёт кечиришлари учун нозил қилган. Исломни шиор қилиб олган фирқаларнинг ўзларига эргашган гуноҳларини дунё ҳаётидан бездириб, уларни одамлардек яшашдан чалғитишлари, дин шунга буюрган деб, турли бузғунчилик лар қилиш, ўзгаларнинг ҳаётига хавф солишлари ислом таълимотига асло тўғри келмайди. Аллоҳ таоло барчамизни ўз йўлидан адаштирмасин.\nШ.Жуманиязов Хива тумани “Мулла Абдуқодир бобо” масжиди имом-хатиби\nPrevious Post:ТИНЧЛИК ОЛИЙ НЕМАТ\nNext Post:ОТА-ОНА ХИЗМАТИ


МАМЛАКАТ РАВНАҚИ ЭНЕРГИЯ ТАЪМИНОТИГА БОҒЛИҚ » Жиззах ҳақиқати газетаси расмий сайти\nЖиззах ҳақиқати газетаси » Иқтисодиёт » МАМЛАКАТ РАВНАҚИ ЭНЕРГИЯ ТАЪМИНОТИГА БОҒЛИҚ\nМАМЛАКАТ РАВНАҚИ ЭНЕРГИЯ ТАЪМИНОТИГА БОҒЛИҚ\nЭлектр энергияситаъминоти соҳасидаги муаммоларни ҳал этмасдан туриб, иқтисодиёт тармоқларини ривожлантириб бўлмайди. Ишлаб чиқариш ва хизматлар соҳасини кенгайтириш, мамлакатимизнинг инвестициявий жозибадорлигини ошириш кўп жиҳатдан энергетика таъминотига боғлиқ. Шунинг учун ҳам кейинги йилларда республикамизда электр ва газ таъминоти тизимининг инфратузилмасини ривожлантириш ва модернизация қилиш, энергия ресурслари истеъмолини ҳисобга олиш ва назорат қилиш масалаларига алоҳида эътибор қаратилмоқда.\nТаъкидлаш жоизки, 2019 йилга қадар назорат ва ҳисобга олишнинг самарали тизими яратилмаганлиги боис электр ва газ таъминоти корхоналари фаолиятида доимий ошиб борувчи қарздорлик юзага келарди. Бу ҳол энергия ресурслари етказиб беришда мунтазам узилишлар юз бериб, тармоқ корхоналарининг молиявий аҳволини оғирлаштираётган эди.\n“Ўздавэнергоназорат” инспекциясининг вилоят ҳудудий бўлими таъминотчи ва истеъмолчилар ўртасида юзага келаётган муаммоларни бартараф этиш, энергия таъминотини барқарорлаштириш борасида тизимли тадбирларни амалга ошираётир. Жойларда фуқаролар ва тадбиркорлик субъектлари билан бўлаётган мулоқотларда энергия ресурсларидан самарали фойдаланишнинг моҳияти тушунтириб борилмоқда.\nЖойларда ўтказилаётган сайёр қабуллар давомида фуқаролар томонидан электр энергияси таъминотига оид мурожаатларга ижобий ечим топилаётир. Янгиобод туманида ўтказилган сайёр қабулда фуқаролар С.Пардабоев, С.Абдуллаев ва А.Бердиёровлар электр энергияси таъминотидаги узилишлар, берилаётган энергия қувватининг меъёридан пастлиги каби муаммоларни кўтардилар. Муаммолар мурожаатчилар ва таъминотчилар иштирокида жойида ўрганилиб, бартараф этилди.\nИнспекциянинг ҳудудий бўлимига “Тоғ бодом боғи” фермер хўжалиги ва “Орифабегим” корхонаси раҳбарлари Фориш туман электр тармоқлари корхонаси мутасаддилари электр энергиясидан асоссиз қарздорлик ҳисоблаганликларинимаълум қилдилар.Жиззах шаҳридаги А.Темур маҳалласида истиқомат қилувчи фуқаро М.Бабабекованинг мурожаати хонадонига янги электрон электр ҳисоблагич ўрнатишда юзага келаётган муаммолар хусусида бўлди. Мазкур мурожаатлар ҳам жойида ҳал этилди.\nЯқинда инспекциямиз Жиззах шаҳар Адлия бўлими билан ҳамкорликда Ўзбекистон Республикасининг “Коррупцияга қарши курашиш тўғрисида”ги Қонунининг моҳиятига бағишланганташвиқот тадбири ташкил этди. Унда иштирокчиларга коррупция нима, унинг давлат ва жамият ривожланишидаги салбий таъсири тўғрисида сўзлаб берилди.\nЖамоамиз истеъмолчилар ўртасида электр энергиясидан оқилона ва самарали фойдаланиш юзасидан тарғибот ишларини олиб бормоқда. Бундан ташқари, корхона ва муассасаларда электр энергияси, иситиш ускуналаридан фойдаланиш қоидалари ҳамда хавфсизликка риоя этишга доир тавсиялар ва эслатмалар билан таништираяптилар.\n“Ўзэнергоинспекция” Жиззах ҳудудий бўлими бош мутахассиси.


Ўзбекистонда илк марта рапид йўналишида шахмат чемпионати ўтказилади\n12:45 / 19.05.2015\n2015 йилнинг 19 май куни Тошкентда биринчи марта шахматнинг рапид йўналиши бўйича Ўзбекистон чемпионати бошланади. Чемпионлик учун мамлакатнинг турли ҳудудларидан келадиган 106 нафар спортчи кураш олиб боради.\nУшбу турнирда Самарқанд вилояти жамоасининг имкониятлари юқори баҳоланмоқда. Бу жамоа таркибида Марат Жумаев (2515), Тоҳир Воҳидов (2513), Алексей Барсов (2484), Жаҳонгир Воҳидов (2448) ва халқаро спорт устаси Жўрабек Ҳамроқулов каби кучли шахматчилар бор.\nШунингдек, ушбу турнирда Сирдарё вакиласи бўлган Ўзбекистон чемпиони Сарвиноз Қурбонбоева ҳам иштирок этади. Маълум қилинишича турнирнинг энг ёш иштирокчиси 5 ёшли Микаэл Багдасаров (Тошкент), энг ёши улуғ иштирокчиси эса 82 ёшли Анатолий Захаров (Тошкент) бўлади.\nЧемпионат швейцарча тизимда 7 тур давом этади. Ҳар бир баҳс учун 15 дақиқа ажратилиб, шахматчилар бир юришни амалга ошириш учун 5 сонияга эга бўлишади.


Хоразмлик божхоначилар ҳуқуқни муҳофаза қилиш идоралари ходимлари билан ҳамкорликда ўтказилган тезкор тадбирда инсонлар ҳаётига салбий таъсир қилувчи маҳсулотлар ишлаб чиқараётган яширин колбаса цехини аниқлашди. Бу ҳақда Давлат божхона қўмитаси матбуот хизмати хабар берган.\nЦехдан умумий қиймати 67 895 850 сўмлик колбаса маҳсулотларини ишлаб чиқаришда фойдаланиладиган асбоб-ускуналар, озиқ-овқат хом ашё маҳсулотлари, колбаса этикеткалари ҳамда колбаса ишлаб чиқаришда ишлатиладиган кукунлар, тайёр колбаса маҳсулотлари топилган.\n"Ўзстандарт" агентлигининг вилоят синов ва сертификатлаштириш маркази хулосасига кўра, цехдаги гўшт маҳсулотлари истеъмолчилар ҳаёти ва соғлиғига салбий таъсир кўрсатиши аниқланган.\nМазкур ҳолат юзасидан жиноий иш қўзғатилиб, тергов ҳаракатлари олиб борилмоқда.\nУрганч колбаса цехи


Жаҳонда тенги йўқ мажмуа\nТуркистон вилояти ҳокими Ўмирзақ Шўкеев вилоят марказида олиб борилаётган маъмурий, ижтимоий иншоотларнинг қурилиш суръатини назорат қилди. Вилоят раҳбари Туркистон шаҳридаги бошқармалар иморати ва драма театри, Х. А. Яссавий музейи, Буюк Ипак йўли ҳунармандлар Миллий маркази биноларининг қурилиш майдонларида бўлди. Қурилиш ишлари тугатилган иншоотларда ички пардозлаш, техника ва жиҳоз ўрнатиш ҳамда ташқи ободонлаштириш ишлари олиб борилмоқда.\nДавлат-хусусий ҳамкорлиги доирасида “Sembol construction” турк компанияси йўлга қўйган “Карвон сарой” туризм мажмуасининг қурилиши жадал суръатда олиб борилмоқда. Қиймати 39 млрд. тенгелик жаҳонда тенги йўқ сайёҳлик мажмуасида замонавий меҳмонхоналар, шарқ бозори, ресторанлар ишга туширилиб, сунъий ҳовуз пайдо бўлади. Лойиҳада кўҳна шаҳарнинг қиёфаси сақланган. Қурилиш ишлари бу йил тугатилиши кўзда тутилмоқда.\nВилоят ҳокимининг матбуот хизмати, 2020-07-30, 05:12 171


Пандемия сабабли юзага келган танаффусдан сўнг чемпионат баҳслари 14 август куни клублар билан келишувга мувофиқ марказлаштирилган тизимда давом эттирилиши ҳақида хабар берилган эди.\nҲозирда клублар ушбу учрашувларга тайёргарликни давом эттиришмоқда ва чемпионат учрашувлари режага кўра 14 август куни “Бухоро” ҳамда “Бунёдкор” клублари ўртасидаги 9-турнинг қолдирилган учрашуви билан старт олади.\nУшбу баҳслардан олдин, Суперлига клублари бош мураббийлари чемпионат ўйинларининг марказлаштирилган ҳолатда ўтиши ҳақида ўз фикрларини билдиришди. Қуйида клублар бош мураббийларининг учрашувлар олдидан фикрлари билан танишиш мумкин.\nАндрей Канчелськис, “Навбаҳор” бош мураббийи: “Учрашувларнинг марказлашган ҳолда, Тошкентда ўтказилишига келсак, бу Суперлига клублари вакиллари билан келишилган ҳолда, амалга оширилди ва бунга ҳеч қандай эътирозим йўқ. Ҳар қандай ҳолатдаям, чемпионат ўйинларини якунлаб қўйиш лозим”.\nҲамиджон Актамов, “Қизилқум” бош менежери: “Ҳозирги шароитда Чемпионат ўйинларини марказлашган ўтказиш - ЎФА ва ПФЛ қабул қилган тўғри қарор деб ўйлайман. Буёғига Чемпионатни тухтатмаслик керак. Бари бир халк тв оркали куради хозир ўйинларни. Шу боис марказлашган ҳолда ўйинларни ўтказиш тўғри йўл”.\nРўзиқул Бердиев, “Насаф” бош мураббийи: “Ҳозирги вазиятни ҳисобга олган ҳолда жамоалар шундай қарорга келишди. Бу барчага маъқул бўлди”.\nБахтиёр Ашурматов, “Қўқон-1912” бош мураббийи: "Чемпионатнинг марказлашган ҳолда, Тошкентда ўтказилиши хозирги вазиятда қабул қилинган энг тўғри қарор деб хисоблайман.Чемпионат ўйинлари давом эттирилиши хам Ўзбекистон терма жамоаси учун,Тимур Копадзе бошчилигидаги ешлар терма жамоамиз учун хам жуда муҳим эди.Шу сабабли тўғри қарор қабул қилинди".\nРавшан Ҳайдаров, “Сурхон” бош мураббийи: “Хозирги шароитда ишларни боскичма-боскич режалаштириш керак. Биринчи даврани якунлаб олиш учун, марказлаштирилган тизим яхши вариант. Ундан кейин кандайдир хулосалар килиш мумкин бўлади”.\nАндрей Шипилов, “Металлург” бош мураббийи: “Чемпионатнинг марказлаштирилган тизимда давом эттирилиши айни пайтда энг тўғри ва ягона ечим деб ҳисоблайман. Ҳозир биринчи навбатда биринчи даврани якунлаб олишимиз зарур. Иккинчи даврани вазиятдан келиб чиқиб, босқичма босқич режалаштириб бориш мумкин”.\nМиржалол Қосимов, АГМК бош мураббийи: “Ҳозирги шароитда юзага келган форс-мажор ҳолати ўйинларни марказлаштирилган ҳолатда ўтказишни тақозо қилади. Бу айнан қайсидир жамоага устунлик тақдим этмайди. Аксинча, ҳамма бир хил шароитда. Марказлаштирилган форматдаги ўйинларда барча жамоалар нейтрал мақомида. Аслида ўйинларни аввалроқ марказлаштирилган ҳолатда ўтказиш керак эди. Шунда тақвимда ҳам ортиқча қийинчиликлар пайдо бўлмасди. Терма жамоамиз ва Осиё чемпионатига тараддуд кўраётган Ўзбекистон ёшлар жамоасига манфаати учун ҳам яхши тарафлама хизмат қиларди. Ҳечдан кўра кеч. Айни дамдаги вазиятдан келиб чиқилса, марказлаштирилган вариант ҳар тарафлама энг маъқул ечим”.


Президент иқтидорли йигитларни «Мард ўғлон» давлат мукофоти билан тақдирлади – Газета.uz\n14 май, жума COVID-19 Ob-havo Zira Вакансиялар\nПрезидент иқтидорли йигитларни «Мард ўғлон» давлат мукофоти билан тақдирлади\nДавлат раҳбарининг фармони билан 28 нафар иқтидорли йигитлар «Мард ўғлон» давлат мукофоти билан тақдирланди.\n27 август 2020, 15:51 Жамият\nПрезидент Шавкат Мирзиёев 28 та йигитга берилган «Мард ўғлон» давлат мукофотини бериш тўғрисида фармонни имзолади, дея хабар берди ЎзА. Айтилишича, совриндорларга тантанали равишда диплом ва кўкрак нишонлари топширилади.\n2017 йилда таъсис этилган ушбу мукофот 14 ёшдан 30 ёшгача бўлган иқтидорли йигитларга, академик ютуқларга эришган, ижтимоий фаоллиги ва истеъдоди билан ажралиб турадиган, шунингдек, фан, таълим, тиббиёт, маданият, адабиёт, санъат, спорт, ишлаб чиқариш, ҳарбий хизмат соҳаси ва ҳуқуқни муҳофаза қилиш идораларидаги фаолиятида эришган алоҳида ютуқлари учун берилади.\nДавлат мукофоти базавий ҳисоблаш миқдорининг 50 баравари — 11 млн 150 минг сўм миқдорида белгиланган.\nЛауреатларнинг тўлиқ рўйхати ҳужжатда келтирилган. Улар орасида мактаб ўқувчилари, талабалар, ёш олимлар, ҳарбий хизматчилар, тадбиркорлар, шифокор-эпидемиолог, газета муҳаррири ва сузиш бўйича миллий терма жамоа аъзоси бор.\n14.05 «Кўнгилларингиз бўлинмасин. Бир ўзларингиз эмассизлар». Президент Тошкентдаги гематология марказига ташриф буюрди\n14.05 Ўзбекистон президенти Тожикистон бош вазирини қабул қилди\n14.05 Болалар устидан пул сочган ургутликка маъмурий баённома расмийлаштирилди\n«Кўнгилларингиз бўлинмасин. Бир ўзларингиз эмассизлар». Президент Тошкентдаги гематология марказига ташриф буюрди\nҚашқадарёдаги аварияда етти киши вафот этди. Улар орасида бир ва тўрт ёшли болалар бор\n12 май 21:39\nЧигитнинг биржа нархлари тушиши ортидан пахта ёғи ҳам арзонлашди\n12 май 21:17\n«Бу лойиҳалар фақатгина кредит олиш мақсадида, „кўзбўямачилик“ учун амалга оширилаяпти». Президент давлат дастурлари ҳақида\n«Мактабдаги аҳволларни кўрса, одам тавба деб юборади» — Шавкат Мирзиёев\nМиразиз Бозоров туҳмат қилганликда айбланмоқда


Оловда пишган таом (ейиш) туфайли таҳорат лозим эмаслиги\nЖобир (розияллоҳу анҳу)дан ривоят қилинди; у деди: «Расулуллоҳ саллаллоҳу алайҳи ва саллам чиқдилар ва мени ёнларига олиб Ансорийлардан бўлмиш бир хотиннинг уйига кирдилар. Хотин у кишига бир қўй сўйди ва у киши (қўй гўштидан) едилар. Кейин бир идишда янги хурмо келтирди, ундан ҳам едилар. Кейин таҳорат олиб, намоз ўқидилар. Намоз ўқиб бўлганларидан сўнг, хотин у кишига қўйнинг қолган гўштидан яна келтирди ва (Расулуллоҳ саллаллоҳу алайҳи ва саллам) едилар. Кейин эса (янги) таҳорат олмасдан, аср намозини ўқидилар».\nБу бобда Абу Бакр Сидднқ Ибн Аббос, Абу Ҳурайра, Ибн Масъуд, Абу Рофиъ, Уммул-Ҳакам, Амр Ибн Умаййа, Умму Амир, Сувайд ибн Ан-Нуъмон ва Умму Салама (розияллоҳу анҳум)дан биттадан ҳадис ривоят қилинган.\nҲазрати Абу Бакрнинг бу бобдаги ҳадиси исноди жиҳатидан саҳиҳ эмас, ёлғиз Ҳусом ибн Мисоқ бу ҳадисни Ибн Сийрийндан, Ибн Аббосдан, Абу Бакрдан, Расулуллоҳ саллаллоҳу алайҳи ва салламдан ривоят қилади. Саҳиҳ ҳадис эса Ибн Аббосдан, Расулуллоҳ саллаллоҳу алайҳи ва салламдан қилинган ривоятдир. Ҳадис ҳофизлари ана шундай ривоят қилишган. Чунончи, бу ҳадис Ибн Сийрийндан, Ибн Аббосдан, Расулуллоҳ саллаллоҳу алайҳи ва салламдан мутааддид важҳлардан ривоят қилинган. Ато ибн Ясор, Икрима, Муҳаммад ибн Амр ибн Ато, Али ибн Абдуллоҳ ибн Аббос ва яна бошқалар буни Ибн Аббосдан, Расулуллоҳ саллаллоҳу алайҳи ва салламдан ривоят қилдилар ва «Абу Бакр Сиддиқдан» демадиларки, бу ривоят янада саҳиҳроқдир.\nПайғамбар саллаллоҳу алайҳи ва салламнинг саҳобаларидан, тобиъийндан ва табаъи тобиъийндан бўлган илм одамларининг кўпи наздида амал шу ҳадис асосидадир. Суфён Ас-Саврий, Ибнул-Муборак, Шофиъий, Аҳмад ва Исҳоқ ҳам шулардандир: Олов теккан таом туфайли таҳорат лозим эмас, деган тўхтамдалар.\nРасулуллоҳ саллаллоҳу алайҳи ва салламдан ривоят қилинган икки ҳукмнинг охиргиси шудирки, бу ҳадис биринчи ҳадисдаги «олов теккан ҳамма нарса туфайли таҳорат олиш лозим бўлади», деган ҳукмни бекор қилувчи моҳиятга эгадир.


22:50 / 17.10.2016 | Amirjon Abdukodirov | 3702\nАссалому алайкум! “Бақара” сурасида келган 141-оятни изоҳлаб берсангизлар, илтимос. «Уларнинг қилган амаллари ўзлари учун, сизларнинг қилган амалингиз ўзингиз учундир ва сизлар улар қилган амаллар учун масъул бўлмайсиз».\nВа алайкум ассалом! Бу олдинги ўтиб кетган умматлар ҳақида нозил бўлган оятдир. قُلْ أَتُحَآجُّونَنَا فِي اللّهِ وَهُوَ رَبُّنَا وَرَبُّكُمْ وَلَنَا أَعْمَالُنَا وَلَكُمْ أَعْمَالُكُمْ وَنَحْنُ لَهُ مُخْلِصُونَ۝ 139. Айт: «Биз билан Аллоҳ ҳақида тортишасизми?! Ҳолбуки, У бизнинг ҳам Роббимиз, сизнинг ҳам Роббингиздир. Бизга ўз амалимиз, сизларга ўз амалингиз, биз эса Унга мухлисмиз». Бу ояти карима яҳудий ва насронийларга ва ўзларини ҳақ билиб, Исломни тан олмаётган яна бошқаларга раддиядир. Аллоҳ таоло Пайғамбари Муҳаммад алайҳиссаломга уларга қарата: «Биз билан Аллоҳ ҳақида тортишасизми?!» – деб айтишни ўргатяпти. Яъни «Биз билан Аллоҳ ҳақида тортишасизларми? Унинг зоти, ҳидояти, кимни пайғамбар қилиб танлаши хусусида тортишиб, ҳужжат суриштирасизларми?» «Ҳолбуки, У бизнинг ҳам Роббимиз, сизнинг ҳам Роббингиздир. Бизга ўз амалимиз, сизларга ўз амалингиз…» Яъни «Ҳаммамиз Унга бандамиз. У Зот сизнинг ҳам, бизнинг ҳам Роббимиздир. У бутун оламларнинг Робби сифатида нимани хоҳласа, шуни қилади. Бизнинг амалларимиз бошқа, Роббимиз ўшаларга қараб ҳукмини чиқаради; сизнинг амалларингиз бошқа, Роббимиз ўшаларга қараб ҳукмини чиқаради. Ҳар кимнинг қилган иши унинг белгиси ҳисобланади. Талашиб-тортишиб ўтиришнинг ҳожати йўқ». «…биз эса Унга мухлисмиз». «Биз мусулмонлар Аллоҳга мухлисмиз. Холис Ўзига иймон келтирамиз, холис Ўзига ибодат қиламиз, холис Ўзидан ёрдам кутамиз. Ушбу ҳолатимиз ҳам ҳеч қандай тортишув, ҳужжат ё солиштирувчини талаб қилмайди». Масала ойдин бўлди. Тортишувларга чек қўйилди. Ора очиқ қилинди. Шу боисдан ҳам келаси оят бу мавзуни бутунлай тарк этиб, бошқа масалада сўз очади: أَمْ تَقُولُونَ إِنَّ إِبْرَاهِيمَ وَإِسْمَاعِيلَ وَإِسْحَقَ وَيَعْقُوبَ وَالأسْبَاطَ كَانُواْ هُودًا أَوْ نَصَارَى قُلْ أَأَنتُمْ أَعْلَمُ أَمِ اللّهُ وَمَنْ أَظْلَمُ مِمَّن كَتَمَ شَهَادَةً عِندَهُ مِنَ اللّهِ وَمَا اللّهُ بِغَافِلٍ عَمَّا تَعْمَلُونَ۝ 140. Ёки «Албатта, Иброҳим, Исмоил, Исҳоқ, Яъқуб ва унинг авлоди яҳудий ёки насоро бўлган», – дейсизларми?! Сен: «Сизлар билимдонроқми ёки Аллоҳми?» – дегин. Ўз ҳузуридаги Аллоҳдан бўлган гувоҳликни беркитган кимсадан кўра золимроқ ким бор?! Ва Аллоҳ қилаётган амалларингиздан ғофил эмасдир. Яҳудийларнинг «Фақат яҳудий бўлганларгина ҳидоят топади» деган даъволарига ва насронийларнинг «Фақат насронийларгина ҳидоятдадир» деган даъволарига қарши яна битта кучли раддия келяпти. Уларни ожиз қолдирадиган савол бериляпти. «Ёки: «Албатта, Иброҳим, Исмоил, Исҳоқ, Яъқуб ва унинг авлоди яҳудий ёки насоро бўлган», – дейсизларми?! Сен: «Сизлар билимдонроқми ёки Аллоҳми?» – дегин». Хўш, яҳудий ва насронийлар бу саволга нима деб жавоб қиладилар? Улар Иброҳимни, Исмоилни, Исҳоқни, Яъқубни ва асботларни яҳудий ёки насроний, дейин десалар, ҳамма, жумладан, уларнинг ўзлари ҳам яхши биладиларки, «яҳудий» ва «насроний» деган исмлар мазкур Набий алайҳиссаломлардан неча замонлар кейин пайдо бўлган. Агар уларнинг яҳудий ҳам, насроний ҳам бўлмаганларини тан олсалар, унда «Фақат яҳудий ва насронийларгина ҳидоятдалар» деган даъволарини қандай тушуниш мумкин?! Хуллас, яҳудийлар ҳам, насронийлар ҳам бу саволга жавоб беришдан ожиздирлар. Бу савол қаршисида уларнинг тилларини тишлашдан бошқа чоралари қолмайди. Аллоҳ таоло худди шу услубда Набий алайҳиссаломга ўргатиб: «Сизлар билимдонроқми ёки Аллоҳми?» – дегин», – дейди. Бу савол яҳудий ва насронийларни баттар мот қилади, чунки улар асло «Биз Аллоҳдан кўра билимдонроқмиз», дея олмайдилар. Аксини, яъни «Аллоҳ биздан билимдонроқ», десалар, унда Аллоҳнинг сўзларига ишонишлари шарт: Аллоҳ ўтган барча пайғамбарларни яҳудий демаган, насроний демаган, балки уларнинг мусулмон бўлганликларини қайта-қайта таъкидлаган. Улар учун тилларини тишлаб, жим қолишдан ўзга чора йўқ. Сўнгра уларнинг энг катта айбларидан яна бири фош этилади: «Ўз ҳузуридаги Аллоҳдан бўлган гувоҳликни беркитган кимсадан кўра золимроқ ким бор?!» Албатта, йўқ. Ҳаммани яратган, ҳамманинг Робби бўлган Аллоҳнинг Ўзи гувоҳликка раво кўрса-ю, у ношукр банда бу гувоҳликни ўрнида адо этмай, беркитса, албатта у энг катта золим бўлади-да. Ўша золимлар кимлар экан ўзи? Улар яҳудий ва насронийлардир. Аллоҳ таоло уларни кўпгина ишларга, жумладан, Муҳаммад алайҳиссаломнинг охирзамон Пайғамбари эканликларига гувоҳлик беришга масъул этган эди. Аммо улар Таврот ва Инжилни бузиб, бу гувоҳликни беркитдилар. Энг золим одамларга айландилар. Ҳолбуки, «…Аллоҳ қилаётган амалларингиздан ғофил эмасдир». Ҳа, албатта, Аллоҳ таоло уларнинг қилаётган ишларидан ғофил эмас. У Зот барча нарсани билиб турибди. Вақти келганда ҳисоб-китобини қилади. Аввалги пайғамбарлар билан ҳозирги яҳудий ва насронийлар орасида ер билан осмонча фарқ борлиги баён қилиб бўлинганидан кейин Иброҳим алайҳиссалом ва у кишининг зурриётлари ҳақидаги оятларнинг сўнгида келтирилган оят яна бир бор такрор этилади: لْكَ أُمَّةٌ قَدْ خَلَتْ لَهَا مَا كَسَبَتْ وَلَكُم مَّا كَسَبْتُمْ وَلاَ تُسْأَلُونَ عَمَّا كَانُواْ يَعْمَلُونَ۝ 141. Булар ўтиб кетган умматдирлар. Уларга ўзлари касб қилганлари бўлур, сизларга ўзингиз касб қилганингиз бўлур. Уларнинг қилган амалларидан сўралмассиз. (“Тафсири Ҳилол” китобидан). Валлоҳу аълам!\nОдамзоднинг жуфт қилиб яратилганлиги тўғисида\nҚуръони Карим хатми\nоли-имрон сураси,26 оят хакида.карздан кутилиш йули\nЭнди оят нозил бўлмаса...\nҚуръонни пораларга ким ажратган?


Ўзбекистон ва Россия ўртасидаги муносабатларни нима кутмоқда\n10 Mart 20:11 / Published in Ўзбекистон янгиликлари\nЎзбекистоннинг Россия билан илиқ муносабатлари тўхташи мумкин\nРоссия Ўзбекистоннинг ташқи савдо ҳамкори сифатида Хитойдан кейин иккинчи ўринда туради. Ҳукуматнинг бошқа аъзолари сингари Шавкат Мирзиёев ҳам Россия билан анча дўстона алоқалар борлигини бир неча бор таъкидладилар. Аммо МДҲ давлати сифатида Ўзбекистон Кремл билан муносабатларни излаши керак.\nПутин Совет Иттифоқининг собиқ республикаларини Россиянинг бир қисмига айлантириш ниятида. Бунинг учун барча турдаги касаба уюшмалари ва КХШТ ташкил этилди.\nРоссия МДҲ ва ЕОИИга аъзо давлатларга сабаб билан ёрдам беради. Путин Лукашенкага бир неча бор кредит ажратди, шу туфайли рус олигархлари Белорусия компанияларини сотиб олиш ҳуқуқига эга. Президент кейинги интеграциядан бош тортганида давлат билан нима содир бўлишини Белоруссия мисолида кўриш мумкин.\nРоссиянинг Ўзбекистонга муносабати ҳам шунга ўхшаш. Кремл аллақачон Тошкентга 2018 йилда 20,8 миллиард долларлик сармоявий битимлар шаклида ёрдам кўрсатган. Шунингдек, «Газпром» ва «Лукойл» Ўзбекистон ёқилғи-энергетика комплексига сармоя киритдилар. Россия Жиззах вилоятида 2028 йилгача атом электр станциясини ва станцияни малакали кадрлар билан таъминлаш учун университет қуришни режалаштирмоқда.\nЎзбекистон ЕОИИнинг тўлақонли аъзоси бўлганидан сўнг, Путин сармоянинг қайтарилишини талаб қила бошлайди. Ўзбекистон Республикаси Президентининг Россия билан яқинроқ интеграциялашув шартларини қабул қилишдан ёки Белорусия изидан юришдан бошқа иложи бўлмайди. Қандай бўлмасин, Ўзбекистон Россиянинг МДҲ давлатлари билан тенг ҳуқуқли мулоқот олиб бормаслигини тушуниши керак.\nTagged under: КРЕМЛ, МУНОСАБАТЛАР, ПУТИН, РОССИЯ, ЎЗБЕКИСТОН, экспертлар


2019 йилгача Қирғизистон Евро-4 ва Евро-5 русумли бензин ишлаб чиқаришни йўлга қўяди\n12:46 / 02.07.2015\nЕвросиё иқтисодий иттифоқи техник регламенти Қирғизистонни ички бозорга фақат юқори сифатли бензин чиқаришга мажбур қилади. Шу боис 2019 йилга қадар мамлакатда Евро-4 ва Евро-5 русумли бензин ишлаб чиқариш йўлга қўйилади. Бу ҳақда нефть трейдерлари уюшмаси директори Улан Қуловга таянган ҳолда Қирғизистон телеграф агентлиги маълумот бермоқда.\nҚуловнинг таъкидлаб ўтишича, мамлакатда қурилаётган беш заводдан айни пайтда фақат иккитаси ишга туширилган. Булар Қораболтадаги “Жунда” ва Жалолободдаги “Қирғизнефтгаз” корхоналаридир. Аммо улар фақат Евро-3 бензинини ишлаб чиқаради.\nРоссия ва Беларусь 2015 йилдан Евро-5 бензинига ўтди, Қозоғистон 2016 йили ўз ҳудудида Евро-4 ва Евро-5 бензинларини жорий қилмоқчи. Қирғизистонда бу стандарт 2019 йилга қадар жорий қилинади.


Ўш қирғини гувоҳи: Даҳшатли чинқириқ ҳозир ҳам қулоғимда янграйди\nҚувада ўғирлаб кетилиб уч киши бир ой зўрлаган қиз туғди\nБундан роппа-роса ўн йил аввал Ўш ва Жалолободда ўзбек ва қирғизлар орасида қонли тўқнашувлар бошланган эди.\nМен ўша кунни ҳозир ҳам аниқ-тиниқ эслайман.\nЭрталаб соат олтида ўқлар овозидан чўчиб уйғондим. Уйда дадам, акам йўқ эди. Ойим ҳам саросимада, “уруш бошланибди” деди, тинмай дуо қилиб ўтирарди.\nМен кўчага чиқдим, биздан беш километр нарёқда ёнаётган уйларнинг тутунлари кўкни қоплаган эди.\nОнам менга “чиқма, болам”, деб ёлворди. Мен ўз уйимни, оиламни, районимни қўриқлашим керак, уйингга бостириб келганга қаршилик қилиш ҳақиқий жиҳод, деб кўндириб, дуосини олиб чиқиб кетдим.\nҚўлда ҳеч нарса йўқ, кетмон сопи ва рогатка. Оломон ичига бордим, оломон орасида ов милтиғи бор беш-олтита одамни кўрдим, кўнглим жойига тушди.\nОдамлар тўпланиб турган ерга маҳалламиз имоми чиқиб, “бизнинг уйимизга бостириб келаётган фашистларга қарши курашиш жиҳод, ким ўлса, шаҳид бўлади”, деди. Халқ “Аллоҳу Акбар!” деб уйлар ёнаётган тарафга қараб югура бошлади.\nБизнинг районга бостириб келаётган минглаб кишининг олдида иккита БТР ва юзлаб қуролли кишилар бор эди.\nОлдинги сафда такбир айтиб ўзини ўққа урган ўзбек йигитларини отиб, сўйиб, тириклайин ёқиш манзарасига гувоҳ бўлдим.\nМен ҳеч қачон ўлимдан қўрқмаганман, ўз оиламни, номусимни қўриқлаб ўлиш мен учун шараф бўлган.\nҚарши томондан “ўзбекларга ўлим”, деган овозлар яқин-яқиндан эшитила бошлади, қўлимда кетмон сопини ушлаб, қолган ўзбеклар билан биргаликда такбирни айтиб, ўзимизни ўққа урдик. Бирдан елкамни ари чаққандай бўлди, кўз олдим қоронғулашиб, елкамдан шариллаб қон оқа бошлади, душманнинг “калашников”дан отган ўқи елкамни тешиб ўтибди.\nҲолим қуриди, калимани айтиб йиқилдим. Ёнимдаги ўзбеклар мени кўтариб, “ярадор бор”, дея машинага солиб, шифохонага олиб кетишди.\n11 июнь куни ўзимга келдим. Қарасам, палатадаман, атрофдагиларнинг деярли барчаси ўзбек. Рўппарамда оёғига ўқ теккан эса қирғиз киши. Бу қирғизнинг кейинроқ айтишича, у бир дўстининг сўзига кириб, “Ўшдан ўзбекларнинг қўйларини еталаб опкеламиз”, деб тоғдан тушган экан…\nМенинг ҳикоям шу ерда тугайди. Мен бу урушда айбдорларни изламайман, ким айбдор экани барчага аён.\nҲозир Швецияга кўчиб ўтганман. Бироқ Ўшда кўрганларим, тириклай ёнган ўзбекларнинг дахшатли чинқириқлари ҳозиргача қулоғимда янграйди. Мен буни унутмайман. Мен кечирмайман!\ndata-title="Ўш қирғини гувоҳи: Даҳшатли чинқириқ ҳозир ҳам қулоғимда янграйди" data-description="<!-- wp:paragraph --> <p>Бундан роппа-роса ўн йил аввал Ўш ва Жалолободда ўзбек ва қирғизлар орасида қонли тўқнашувлар бошланган эди. </p> <!-- ..." data-image="https://eltuz.com/wp-content/uploads/2020/06/r62479886.jpg" data-url="https://eltuz.com/kozqarash/214311/" data-services="facebook,odnoklassniki,twitter,telegram" data-counter="ig">\nЎзбек президенти Москвага бориб таъзим бажо келтиради\nПрезидент Шавкат Мирзиёев россиялик ҳамкасби Владимир Путиннинг таклифига биноан, жорий йил 23-24 июнь кунлари амалий ташриф билан Москва шаҳрига ...\nҒафур графдан жиноят олами юз ўгирдими?\nКейинги бир ой ичида 68 яшар бизнесмен, жиноий дунёга яқин бўлган Ғафур Рахимов хакида интернетда негатив шаклда тилга олинган ...\nМирзиёев Элтуз сайтини ўқийдими? (видео)\n“Мана битта мисол, эрталаб мен Интернетни ўзим очиб ўқидим, буни менга ҳеч ким бермайди!” деди Мирзиёев депутатлар билан 12 ...


АҚШда оқ қулупнай – Pink-А-Boo Pineberries®нинг тарғибот кампанияси бошланди • EastFruit\nБош саҳифа › Янгиликлар › АҚШда оқ қулупнай – Pink-А-Boo Pineberries®нинг тарғибот кампанияси бошланди\nАҚШда оқ қулупнай – Pink-А-Boo Pineberries®нинг тарғибот кампанияси бошланди\nМуаллиф: EastFruit 27 Дек 21 26 Дек 21 086\nWish Farms (Флорида) – резавор етиштирувчи халқаро компания Pink-А-Boo Pineberries® савдо белгиси остидаги қулупнай тарғиботи учун маркетинг кампанияси бошланганини эълон қилди.\nPink-А-Boo Pineberries® савдо белгисининг номланиши резаворнинг пишиб етилган пушти рангига ишора қилувчи сўз ўйинидир, чунки, қулупнай оқ рангда бўлиб, пишиб етилганида пушти тусга киради. Резавор таркибидаги шакар миқдори анъанавий навларга қараганда бироз юқори, ананас, нок ва ўрик ноталарининг нозик таъмини эслатади, деб ёзмоқда FruitNews FreshFruitPortal материалларига асосланиб.\n“Ўйлайманки, янги резавор Wish Farms ва чакана савдо ҳамкорларимиз учун энг машҳур маҳсулотлардан бирига айланади. Жамоамиз куч-қувватга тўла ва биз муваффақиятга эришиш учун бор салоҳиятимизни ишга соламиз. Бозорда Pink-А-Boo Pineberries®ни илгари суришга хизмат қилувчи маркетинг стратегиясини ишлаб чиқдик”, дейди компания директори Гэри Вишнацки.\nPink-А-Boo Pineberries® қадоғида пишган ананас тасвирланган ва қўшимча урғу бериш учун «Ripe and Ready» ибораси қайд этилган.\nРезавор Флорида университетида анъанавий селекция усулларидан фойдаланган ҳолда етиштирилган. Кўп йиллар аввал ишнинг бошида олимлар ҳаммага таниш қизил қулупнайни ёввойи оқ қулупнай билан чатиштиришган, кейин эса ҳосил бўлган шакллар билан селекция давом эттирилган. Wish Farms янги резаворлар ёрлиғига «ГМО эмас» деган ёзувни қайд этишга қарор қилди.\n“Мижозлар ёрқин қизил рангли қулупнайни излашга ўрганиб қолган, шунинг учун бизнинг вазифамиз истеъмолчига янги мева ҳақида кенг маълумот беришдир. Ёрлиқдаги эслатмалар ва информацион қайдларга қўшимча равишда биз ижтимоий тармоқларда маълумот тарқатишни режалаштирмоқдамиз», дея қўшимча қилди Wish Farmsнинг маркетинг бўйича директори Эмбер Мэлоуни.\n2020 йилда Wish Farms қулупнай етиштириладиган майдонни 324 гектарга оширди. Тахминан 3 гектарга оқ қулупнай (Pink-А-Boo Pineberries®) экилган. Ушбу қулупнай ҳосил йиғим-терим мавсуми декабрдан апрелгача давом этадиган Флорида штатида 40 гектардан (100 акр) ва Калифорнияда 60 гектардан (150 акр) ортиқ майдонда етиштирилмоқда. Бу ерда резавор январь ойидан июнгача, сўнг кузда йиғиб олинади.


Аллоҳ таолога таваккал қилиш — KUKALDOSH.UZ\nТаваккални Худоға айлағон эр\nНа талқону ва на қалқон ғамин ер.\nАллоҳ таолога таваккал қилиш ҳақида сўз кетар экан аввало таваккалнинг луғавий ва истилоҳий маънолари билан танишиб олиш лозим бўлади. Таваккал луғатда «ишни ўзгага топшириш», «бошқага суяниш» ва «умид қилиш» каби маъноларни англатади.\nТаваккулнинг истилоҳдаги маъносини доктор Аҳмад Фарид «Баҳрур Роиқ» номли китобида қуйидагича баён қилган: «Дунё ва охират ишларидаги манфаатларни жалб қилиш ва зарарларни даф қилишда қалбнинг Аллоҳ таолога ҳаққоний суяниши – таваккал деб аталади».\nДемак таваккал деганда банданинг Аллоҳ таолога тўлиқ суяниши тушунилади.\nУламолар ҳақиқий таваккални ёш гўдакнинг онасига суянишига ўхшатганлар. Яъни ёш гўдак нима сўрови бўлса онасидан сўрайди, бор умидини онасига боғлайди, барча ишларида фақат онасига суянади. Аллоҳга таваккал қилувчининг қалби ҳам У зотга ана шундай суянса таваккали ҳақиқий бўлади.\nҚуръони карим ва ҳадиси шарифларда ҳақиқий таваккалнинг қандай улуғ самаралар бериши баён қилинган. Талоқ сурасининг 3- оятида таваккал қилувчига Аллоҳ таолонинг Ўз кифоя экани ваъда қилинган:\nوَمَن يَتَوَكَّلْ عَلَى الله فَهُوَ حَسْبُهُ\nКимки Аллоҳга таваккал қилса, бас, (Аллоҳнинг) ўзи унга кифоя қилар.\nҲадиси шарифда Аллоҳга таваккал қилувчилар инсонларнинг кучлироғи бўлиши айтилган:\nابن عباس أن رسول الله صلى الله عليه و سلم قال من أحب أن يكون أقوى الناس فليتوكل على الله ومن أحب أن يكون أكرم الناس فليتق الله ومن أحب أن يكون أغنى الناس فليكن بما في يد الله أوثق منه بما في يديه أبو نعيم فى الحلية\nИбн Аббос розияллоҳу анҳудан ривоят қилинади: Росулуллоҳ соллаллоҳу алайҳи васаллам дедилар: Ким инсноларнинг кучлироғи бўлишни яхши кўрса Аллоҳга таваккал қилсин, ким инсонларнинг ҳурматлироғи бўлишни яхши кўрса Аллоҳга тақво қилсин, ким инсонларнинг бой-бадавлатроғи бўлишни яхши кўрса, унинг учун ўзининг қўлидаги нарсадан кўра Аллоҳ қўлидаги нарса ишончлироқ бўлсин. Абу Нуъйм «Ҳуля»да келтирган.\nМазкур маънолардан келиб чиқиб айтадиган бўлсак ризқ тўғрисида Аллоҳга таваккал қилиш деганда, “ризқимга Аллоҳ таолонинг ўзи кафил” деган тушунчада бўлиш ва унга суяниш тушунилади. Ушбу тушунча мусулмон кишининг умри ва ризқи баракали бўлишига, иймони комил ва исломи гўзал бўлишига сабаб бўлади.\nМусулмон киши барча ишларида Аллоҳ таолога суянгани боис қалби тинч, нафси хотиржам ва ҳаёти лаззатли бўлади. Буларнинг барчаси Аллоҳ таолога таваккал қилишнинг самараларидир.\nАллоҳга таваккал қилиш жамият тараққиёти ва унинг тинч-тотувлиги учун ҳам муҳим омил ҳисобланади. Яъни таваккал қилган инсон ўзгаларнинг молига кўз олайтирмайди, таъма қилмайди, шариат ман қилган барча ҳаром ишлардан тийилади. Чунки у ризқ тўғрисида сабабларга эмас, балки сабабларни яратган Аллоҳ таолога суянган бўлади.\nТаваккал қалбга хос тушунча бўлиб, тил билан сўзлашда ва аъзолар билан иш-ҳаракат қилишда таваккал қилишга ўрин йўқдир. Дунё ишларини Аллоҳ таоло сабабларга боғлаб қўйган. Шу маънода ризқ тўғрисида таваккал қилиш деганда сабабларини юзага чиқармасдан унинг қаердан келишини кутиб ўтириш эмас, балки ризқнинг ҳосил бўлиш сабабларини юзага чиқариб сўнгра уларга боғланган ризқнинг келишида Аллоҳга суяниш тушунилади. Масалан: бир деҳқон уруғни ўз вақтида қадамасдан, экинга ишлов бермасдан мўл ҳосил олишим учун Аллоҳга таваккал қилдим дейиши таваккал қилиш эмас балки шариатни тушунмаслик ва унинг кўрсатмаларини бажармасликдир. Уруғни ўз вақтида қадаш, экинни парвариш қилиш ва мўл ҳосил олишга сабаб қилиб қўйилган барча ишларни амалга ошириб, сўнгра ҳосилни мўл қилишни Аллоҳдан умид қилиш ва Унга суяниш ҳақиқий таваккал қилиш бўлади.\nБандалар ризқ талаб қилишда ризқнинг сабабларни юзага чиқаришга ва унга ҳаракат қилишга масъулдирлар, аммо натижага масъул эмаслар. Натижа Аллоҳ тарафидан бўлади. Шунга кўра улар натижага таваккал қиладилар, яъни натижа тўғрисида Аллоҳга суянадилар. Баъзида жуда катта меҳнат машаққатлар билан ҳам ҳеч қандай натижа бўлмаслиги, гоҳида эса озгина ҳаракат билан ҳам улкан фойдалар ҳосил бўлиши оддий ҳақиқат ҳисобланади. Агар эътибор бериладиган бўлса ушбу оддий ҳақиқатда ризқ берувчи ёлғиз Аллоҳ таолонинг ўзи эканига ва натижа тамоман унинг қўлида эканига далил ва исбот бор.\nМазкур маълумотлардан “Аллоҳга таваккал” деган тушунчада ризқ сабабларини юзага чиқаришдан тўхташ таваккал эмаслиги, балки сабабни келтимасдан таваккал қилиш шаръан ҳаром саналган амал экани тушунилади.\nУмар розияллоҳу анҳу “Аллоҳга таваккал” даъвоси билан намоздан сўнг масжидга ўтириб олган қавмни кўрдилар ва уларга дарраларини кўтариб: «Ҳеч қачон бирортангиз эй Аллоҳим менга ризқ бер, деб ризқ излашдан тўхтаб ўтириб олмасин. Осмоннинг олтин ҳам, кумуш ҳам ёғдирмаслигини биладику. Аллоҳ таоло: “Бас, қачонки, намоз адо қилингач, ерда тарқалиб, Аллоҳнинг фазли (ризқи) дан талаб қилинглар!” деганку, дедилар.\nХулоса қилиб айтганда ризқнинг сабабларини излаш, натижа эса сабаблардан эмас Аллоҳ томонидан эканига қалбан ишониш таваккалнинг ҳақиқий маъно ва моҳияти ҳисобланади.\nАллоҳ рози бўлсин ота-онадан!